An Huñvre Dihun - Pennad 6\nAn Huñvre Dihun\nKilañ a ran trumm. Dispourbellet ma daoulagad, ma gwad aet da zour sklaer em gwazhïed, ma c'halon o tridal. Kavout a ra din bezañ en em gavet en ur vered, abalamour d'an trouzioù ral hag iskis. Garm skrijus ur gaouenn, karr an Ankou war ar grouan, yudadennoù ur bleiz. Distreiñ a ra ma selloù war ar c'horf, pe gentoc'h ar pezh a chom anezhañ. Ur mell toull a zo e plas e galon. Tammoù kig stlapet, ledet war ballenn indian ar saloñs. Etre dor ar saloñs hag hini ar gegin, daou gazh du oc'h en em gannañ evit un tamm biz bihan, pufadennoù ha miaouadennoù ganto leizh o beg. Daskrenañ a ra ma divesker dindanon pa verzan n'emañ ket aze penn Kilian ken. E-lec'h e benn, nervennoù gweet o fiñval e-giz naered. Heuget, e klaskan tec'hout en ur lammedikat etre poulloù gwad kaouledet. Met erruet e foñs ar sal en em gav ma selloù gant e galon. Pistig an Diaoul o stardañ ma bouzelloù. Hag ouzhpenn ar pezh am eus da c'houzañv gant ma daoulagad e krog c'hwez ar brein, ur frond iskis, c'hwerv ha dous-trenk war un dro da sevel em fronelloù, da aloubiñ ma skevent. Deuet ez eus brini dre ar prenestr torret, desachet gant c'hwez vat ar c'hig troc'het fresk. Nijellat a ra un nebeud brini kuit davet ar c'hrog-dilhad, koag ha flap spontus ganto. Oc'h en em gannañ emaint evit un tamm tra bennak a-istribilh ouzh unan eus ar c'hrogoù. Dedennet gant o reuz ez an da zizoloiñ o c'havadenn. Chom a ran bout, spouronet, dilavar. Ec'h, doñjer! Ur c'horfad rukun ennon pa welan kement-mañ: penn Kilian eo! Gwenn-kann eo e fas, dispourbellet e zaoulagad ruz. Diveriñ ra gwad eus e fronelloù hag eus e veg damzigor. Krediñ a ra din eo digor ar c'hog, met e gwirionez n'eo nemet gwad Killian o tiverañ takenn ha takenn. Daou veg lipous a glask pakout unan eus e zaoulagad. Kouezhañ a ra al lagad war al leur. Degas a ra da soñj din eus ar vioù 'bet fritet war ar billig ganin da lein. C'hoant rechetiñ 'm eus. Klask a ra ur vran all tapout an teod o tibaseal eus ar beg damzigor. Deuet eo ar gwesped da lipat ar gwad e fronelloù Kilian. Paket eo ar c'helien er gwad pegus. Poaniañ a reont o saveteiñ o buhez. Tec'hout a ran kuit, pell diouzh an abadenn heugus-mañ. Goudor a gavan en ur c'horn teñval, etre an armel hag ur gador-vrec'h. Kri ha garm ganin, gwashoc'h eget ul loen gouez, alvaonet. Tamolodet on, o terc'hel start ma fenn em daouarn, hep paouez da grenañ gant an aon, da horellañ dizehan, diskiantet, saouzanet. N'ouzon mui nag ar penaoz nag ar perag eus tra, daeroù fonnus em daoulagad. Strafuilh ha glac'har mesk-ha-mesk ennon.\nDAOÑ...DAOÑ... taolioù kañvaouus an horolaj, trumm. Gourlammat a ran, estlammet. Klask sederaat, plac'h! Ur sell c'hoazh ouzh an arvest hollvraouac'hus-mañ, ha soñj a zeu din eus ar gwerzennoù kozh:\n"Goude da stat ha pompadou\nGuyscamant ha paramantou\nEz duy an anquou ez laouen\nPan troy enhaf da lazaff mic\nMa-z duy da neuz da bout euzic\nHa tristidic da bizhyuquen."\nNetra nevez dindan bolz an neñv. Bliv ez an war-zu ar gambr. Aze eo e kouske Kilian ha Mawaime. Reuz spontus a zo er gambr. Dre vras e veze atav kinklet brav ar gambr ganto. Met aze eo bet diroget ar vatarasenn gant ur gontell. Strewet eo bet war al leur kement tamm dilhad 'oa en armel hag en tiretennoù. Pluñv ar goubennerioù a nij dre holl a bep ma'z an war-raok er gambr. Bannet eo bet an daol-vurev goad war ar plañchod. Ledet ez eus bet a-bep-seurt levrioù, kelaouennoù, paperioù war an tapis. C'hwez ar butun a zo er gambr. Un daolenn gaer gant Dilaser 'zo bet torret. Ne 'z eus nemet ur soñj war ma spered: an doser. Daoust ha kavet eo bet? Daoust hag amañ emañ bepred? Redek a ran dre ar gambr, buan, hep teurel evezh ouzh ar pezh a flastran. Tremen a ran dreist d'ar gwele dismantret, ha kerkent hag en em gavet en tu all ez an trumm war benn ma daoulin war ar plañchod kras. Bannañ a ran kuit kement tamm dilhad pe baper chomet a-stlabez warnañ. Setu, n'eus tra ken da'm direnkañ nemet an tapis liesliv 'oa bet profet d'ar c'houblad gant ur familh eus ar Chiapas. E sevel a ran goustadik, ankeniet gant ar pezh a gavin dindan, pe na gavin ket. Bremañ eo dav din sevel an trap. Ma holl izili o krenañ ouzhin e tosta ma dorn ouzh ur c'hoch strizh er plañchod. Mont a ra ma ivinoù ennañ, ha gouestad e klaskan sevel an trap. Paouez da grenañ 'ta! Digeriñ a ra an trap, ha kerkent un nebeud bannoù sklêrijenn o tamskediñ war ur golo plastik glas. Mat eo, amañ 'mañ an doser.\nTapout a ran krog en ur gador bet troc'holiet gant an dorfedourien, hag azezañ warni. Ha setu ma krogan gant ma zaol-furch e-touez pennadoù kazetenn ha lizhiri an doser: un dastumad graet e-pad meur a vloavezh ganin, gant Mawaime ha Kilian diwar-benn Indianed Amerika, re ar Chiapas dreist-holl.. Er penn-kentañ e felle deomp sikour familh Mawaime ken, met a-benn ar fin, dre ma kreske an teuliad e oa deuet c'hoant deomp sikour he fobl en he fezh, hag an Indianed all. Buan-ha-buan e taolan ur sell ouzh an titloù bras:\n« Stourm ar Zapatisted : justis evit an Indianed, kentañ annezidi ar vro. »\n« An Chiapas: ur rannvro binvidik hag ur boblañs paour »\n« The I.M.F. demands and the emergency economic policies impoverish the Indian population. »\n« Naonegezh evit 80% eus Indianed ar Chiapas »\n« The weapon-for-drugdeal between U.S. president Reagan and Mexican officials »\n« La lucha de los Zapatistas para sus derechos. »\n« Goulenn groñs a ra ar Zapatistas dilez ar prezidant Carlos Salinas »\n« Indianed ar Chiapas: lazhet gant an drafikerien dramm pe gant polis kuzh ar gouarnamant. »\n« La política del presidente Carlos Salinas de Gortari: lucha enérgica contra los Zapatistas, y acercamiento a los EE.UU. »\nSetu aze kudennoù spontus. Pa soñjan er pobloù gwasket-se, e gevred Mec'hiko, deuet da vezañ estrenien en o bro, reuzeudik, peizanted o labourat douaroù n'int ket dezho zoken, o c'hounit peadra da chom bev, tra ken. Al lodenn vrasañ anezho n'o devez na dour, na tredan, na trawalc'h da zebriñ. Kaer o devez goulenn ma vo doujet d'o gwirioù, ne vezont ket selaouet. Ha pa vez graet anv anezho eo da\n« derroristed » e vezont lakaet.\nPell amzer on chomet em c'hoazez, an doser war ma barlenn, da soñjal en afer-se. Hag ouzhpenn-se, n'a ket tamm ebet war-raok... An deiz all e oa bet ur vodadeg veur e Mec'hiko e koun an holl Indianed drouklazhet gant an arme...\nHa war-lerc'h an teul-mañ edo an dorfedourien? Pegeit 'zo int bet amañ? Hag e pelec'h emaint bremañ? Gwelet on bet ganto, kerkoulz all...\nPoent din hastañ ma revr. Kuzhat a ran an doser e chakod diabarzh ma c'habig. Disoñjet em boa ar c'horf e-keit ma oan gant an dielloù-mañ. Disoñjet ar c'hwez trenk-put. Met en ur zistreiñ er sal eo deuet buan din en-dro. Nijet eo ar brini kuit dre ma ne chom kazi tamm kig fresk ebet ken. Na pegen heugus eo an daolenn-mañ! Gwellaet eo din koulskoude. Met bec'h 'zo war ma gorre o kuitaat al lec'h milliget-mañ memes tra. Dirazon emañ ar pellgomzer. Tapout a ran ar grogen, hag hep chom d'en em soñjal re e c'halvan an archerien.\n« Alo? Liza Keruhel amañ! C'hoant 'm eus komz gant ar c'homiser Sanchez. Grit fonnus! »\n« Ya, diouzhtu. »\n« ...Komiser? »\n« Ya. »\n« Deuit buan! Marv eo Killian! Marv eo Killian! Marv eo! Marv! En e ranndi emaon! »\nAdvac'hañ a ran krogen ar pellgomzer, prim. N'eus ken nemet gortoz d'ober bremañ. E toull an nor e choman da c'hedal, ma daouarn sanket em godelloù, o klask disoñjal ar pezh 'm eus bevet hiziv. N'eus trouz ebet er ranndi, nag er straed. Rivet on, hanter voredet.\nAn nor dal o tigeriñ en traoñ, chourikerezh ur re votoù-ler gleb war ar c'harreladur, hag ur basadenn raouliet. Trawalc'h da anaout mouezh ar c'homiser. Poent 'vefe dezhañ paouez gant ar butun. Setu me dinec'h, disammet ma spered.\n- Da heul : Pennad 7 -\n· Pennad 1\n· Pennad 2\n· Pennad 3\n· Pennad 4\n· Pennad 5\n· Pennad 6\n· Pennad 7\n· Pennad 8\n· Pennad 9\n· Pennad 10\n© 1995-2002 Kentañ Klas 1997 Lise Diwan, Embannadurioù an Hemon, Skolaj Diwan, straed Gay Lussac, F-29480 ar Releg Kerhuon, Breizh, Europa.


Maria Cristina an Div Sikilia (1806-1878) - Wikipedia\nMaria Cristina an Div Sikilia (1806-1878)\n(Adkaset eus Maria Christina an Div Sikilia (1806-1878))\nMeur a vaouez zo bet anvet Maria Cristina an Div Sikilia.\nMaria Cristina an Div Sikilia, pe María Cristina de Borbón-Dos Sicilias e spagnoleg, (Palermo, 1806 — Sainte-Adresse, 1878), a oa ur briñsez italian hag a voe rouanez Spagn goude dimeziñ da Fernando VII e 1829. Rejantez e voe goude marv he fried, etre 1833 ha 1840, evit he merc'h Isabel II, rouanez Spagn.\nMaria Cristina an Div Sikilia, poltredet gant Vicente López Portaña, Madrid, Mirdi ar Prado.\nMaria Cristina an Div Sikilia, poltredet gant Franz Xaver Winterhalter.\n3.1 Kentañ pried\n3.2 Eil pried\nTrede merc'h Francesco Iañ an Div Sikilia ha María Isabel Spagn e oa. Roue an Div Sikilia e oa he zad, hag infantez Spagn e oa he mamm. He c'hoar henañ, Luisa Carlotta an Div Sikilia (1804-1844), a oa dimezet da Francisco de Paula Spagn (1794-1865), breur yaouañ Fernando VII (1784-1833), Roue Spagn. Pa varvas trede pried he breur-kaer Fernando, teir gwech intañv ha bepred divugel, e teuas Luisa Carlotta a-benn da lakaat roue Spagn da addimeziñ d'he c'hoar yaouank, Maria Cristina. Evel-se eo e teuas ar c'hoar yaouank da vout pevare pried an intañv kozh, ha war un dro rouanez Spagn ha c'hoar-gaer d'he c'hoar.\nEuredet e voent e 1829. An ozhac'h, a oa eontr dezhi, en devoa 22 vloaz warni. Dipitet bras neuze e voe Carlos, Kont Molina, breur etrehenañ ar roue, o welout e vreur henañ oc'h addimeziñ adarre, hag ar gurunenn o pellaat diouzh e benn.\nGwelout ivez Brezel kentañ ar garlourien\nMervel a reas he fried Fernando VII d'an 29 a viz Gwengolo 1833. Anvet e oa bet an intañvez yaouank, Maria Cristina, e testamant ar roue, da c'houarnerez ar Rouantelezh (Gobernadora del Reino), ur garg a voe kadarnaet tri bloaz goude gant ar Lezioù (las Cortes) en 1836. D'an 28 a viz Kerzu 1833, tri miz goude dezhi intañveziñ, e reas un dimeziñ morganatek ha kuzh gant un sarjant eus e warded-korf, Agustín Fernando Muñoz y Sánchez. Ne oa ket an darempred-se diouzh grad kevredigezh an amzer. Ar beleg Marcos Aniano González, nevez beleget, mignon d'ar paotr nevez, a lidas o eured, hag a chomas e darempred gant an tiegezh e-pad tost da dri-ugent vloaz, evel aluzener ar palez ha kofesour nemetañ María Cristina.\nEn anaoudegegezh a gement-se e c'houlennas kuzul Real Isla de la Higuerita an aotre da gemmañ hec'h anv en Isla Cristina.\nHe brasañ enebour e oa hec'h eontr ha breur-kaer Carlos María Isidro de Borbón a lavare bezañ ar priñs pennhêr nemetañ hag a voe kaoz da Brezel kentañ ar garlourien.\nDimeziñ a reas e 1829 da Fernando VII (1784 - 1833), Roue Spagn, 22 vloaz warni. E bevare ha diwezhañ pried e oa. Div verc'h o doe :\nIsabel II (1830–1904), rouanez Spagn.\nMaría Luisa Fernanda de Borbón (1832–1897), Infantez Spagn, dimezet d'ar priñs gall Antoine d'Orléans (1824-1890), dug Montpensier.\nAddimeziñ a eure Maria Cristina an Div Sikilia da Agustín Fernando Muñoz y Sánchez, kentañ Dug Riánsares ha kentañ Markiz San Agustín, hag eizh bugel o doe, titlet gant o hanterc'hoar rouanez, Isabel II, etre 1847 ha 1849 :\nAdtapet diwar « https://br.wikipedia.org/w/index.php?title=Maria_Cristina_an_Div_Sikilia_(1806-1878)&oldid=1854052 »


Tochigi | E skeud ar bleuñv kerez\n05 Ebr 2013 1 Evezhiadenn\nby dervnewg in Karned beaj Tikedennoù:boued, Chiyoda, evaj, Honshū, Kantō, Meurgêr Tōkyō, Nagata, Nikkō, santual, templ, Tochigi, Tōkyō\nDigwener e oa emgav e ti-gar Asakusa ar wech-mañ evit mont betek Nikkō a zo e hanternoz Tōkyō. Un tamm lañs a oa ganin met n’em boa ket bet amzer da zebriñ un dijuniñ klok gant aon kaout dale neuze ‘m eus prenet ur vouest kafe tomm da evañ en tren. Ur sapre tren cheuc’h hon eus tapet (n’ouzon ket hag-eñ oa ur shinkansen met ur bern plas a oa evit an treid ha tout : un Tobu Limited Express Kinu 105 e oa) betek ti-gar Shimo-Imaichi.\nGweledva war vourzh an tren\nUn eil tren, kalz bihanoc’h hon eus tapet araok tizhout Nikkō (Tobu Nikko Line Local), ti-gar Tobu-Nikko. Erruet omp e Nikkō tro 11eur ha bet da zebriñ diouzhtu en un doare “Diner’s” amerikan e-kichen an ti-gar anvet Kamaya Café le réverbère. Debret hon eus un Nikkōdon, ur volennad riz gant un û ha kig bevin eus ar vro! Mat-kenañ oa. Goude-se omp kroget da weladenniñ kêr Nikkō, bet omp gant ar bus davet ar c’harter gant tout al lec’hioù sakr. Un doare tiked hon doa evit an devezh, ar World Heritage Pass (mat e-pad daou zevezh diouzh-renk, evit an estrenien hepken. Ar mont-dont gant an tren, degemer en temploù/santualoù ha beajoù bus e diabarzh Nikkō a zo kontet en tiked. Ret eo tapout trenoù ar gompanunezh Tobu). Kroget hon eus gant ar pont sakr (Shinkyo a dalvez “sakr” pe Futarasan jinja peogwir eo ul lodenn eus santual Futarasan) a zo brav-tre.\nPlijus ‘oa aergelc’h ar strollad an deiz-se ha chomet omp holl da brenañ diouganoù bihan a vez gwerzhet alies er santual. Bet omp o welet Sanbutsudo (ul lodenn eus templ Rinnoji) a zo o vezañ renevesaet. Fentus e oa gwelet ar pezh savadur da wareziñ an templ. Posupl eo mont e-barzh, traoù ‘zo a vez diskouezet en ur aergelc’h labouradeg/chanter un tamm. Iskis! Kerzhet hon eus betek santual Toshogu, plijus eo an hent evit mont du-hont, gwelet a vez ur bagodenn vrav a-raok tizhout ar santual. Touristel-tre eo al lec’h-mañ. Traoù brudet-tre a zo, en o-zouez an “tri marmouz fur“. Labourioù a oa ivez er santual met posupl e oa mont enno memestra (en ur dennañ (h)e b/votoù!). Un doare pedenn hon eus bet tro da selaou er sal vraz. Ar santual-se a oa bet savet gant TOKUGAWA Ieyasu shogun kentañ rummad Tokugawa. Bet omp betek santual Futarasan hag ivez Taiyuinbyo, bet savet gant mab-bihan Ieyasu, Iemitsu. Un tamm uveloc’h e oa moarvat ^^ Kalz nebeutoc’h a dud a oa aze, ul lec’h brav eo e gwirionez. Un tamm disheñvel eus an traoù bet gwelet betek-hen e oa temploù ha santualoù Nikkō me gav. Touristel-tre eo Nikkō met un aergelc’h plijus ha sioul a zo er gêr. Ur bourmenadenn sioul eo bet an devezh-se. Distroet omp trankil gant ar bus, chomet un tamm tro-dro d’an ti-gar (da gemer adverenn, ur wastelennig tomm papatez dous evidon! hag ur banne “dour sitroñs” na mat na fall, re sukret… ha prenañ un toullad traoùigoù) hag an trenoù (Kinu 132 an hini bras ar wech-mañ)…\nDiouzh noz on bet betek ur preti dindan ti-gar Nagatacho, ur preti Ninja! Evit mont betek an daol eo ret treuziñ mougevioù ha tout, fentus an degemer.\nMat-kenañ ‘oa ar boued hag ur bern meuzioù ‘oa.\nRoll meuzioù diwar lec’hienn ar preti\nUn tamm dipitet omp bet avat peogwir e soñje deomp e vefe bet souezhadennoù a-hed ar pred, traoù o c’hoarvezout pe tud oc’h erruout dre lec’hioù dic’hortoz. N’eus bet netra ispisial. E fin ar pred ez eus bet troioù-hud dispar a-walc’h hag ouzhpenn ‘m eus bet un eñvorenn peogwir em eus kemeret perzh en dro ziwezhañ! ^^\nUr souezhadenn fall hon eus bet holl avat : gouzout a ouiemp e oa ret paeañ an evajoù ouzhpenn met tost an holl n’eus tapet ur c’hocktail bennak peogwir e oant fentus gant an tem ninja. Un tamm feuketoc’h omp bet gant an dour (800 円 ar voutailhad vihan evit pep hini!!) ha dreist-holl o c’houzout e oa ret paeañ 10% eus priz an evajoù evit ar servij (un doare gwerzh-butun met rediet!) 1900 円 ouzhpenn en deus koustet din ar pred neuze! N’eo ket gwall blijus… Ma, fentus ‘m eus kavet an traoù, debret ‘m eus mat-kenañ ha graet ‘m eus anaoudegezh gant tud all a vo e Kyōto ivez setu n’eo ket bet fall pep tra.\n( 10 288 paz)


Istor an Izelvroioù - Wikipedia\nLeon an Izelvroioù, taolennadur eus ar Broioù Izel er 17vet kantved e stumm ul leon, gant Claes Janszoon Visscher (1609)\nAn Izelvroioù zo poblet a-gozh, abaoe ar Paleolitik d’an nebeutañ. En Oadvezh an Houarn e oa meur a bobl o vevañ en douaroù a zo aet d’ober an Izelvroioù ha Belgia : ouzhpenn ar Velged hag ar Frisii, e teuas pobloù german evel ar Franked, ar Saksoned, ar Vataved d’ober o annez eno. Aloubet e voe an douaroù a oa a-gleiz d’ar Roen gant ar Romaned, adalek ar bloaz -58, ha mont a reas ar broioù-se d’ober Gallia Belgica da gentañ hag ivez Germania Inferior diwezhatoc’h. Hanternoz an Izelvroioù, a oa e diavaez an Impalaeriezh roman a voe levezonet un tammig gant o amezeien. En em veskañ a reas ar pobladoù-se, ha lod ne ouzer ket gwall vat a-wechoù ha Kelted pe Germaned e oant.\nEr Grennamzer e oa, el lodenn eus Europa a zo aet d’ober an Izelvroioù ha Belgia, ur bern kontelezhioù, dugelezhioù hag eskoptioù, stag ouzh Dugelezh Bourgogn pe ouzh an Impalaeriezh Santel Roman. Er XVIvet kantved e voent unanet en ur rouantelezh hepken, renet gant an tiegezh Habsbourg. An Enep-Disivoud hag a zeuas war-lerc’h berzh ar galvinouriezh en Izelvroioù, hag ar c’hoant a oa da greizennañ ar galloud ha da vont a-enep al liesseurted relijiel, a gasas d’un emsavadeg a-enep Fulup II Spagn. Diwar an emsavadeg-se e voe rannet an Izelvroioù etre div lodenn : an eil, katolik, a vo anvet an Izelvroioù spagnol, er c'hreisteiz (Belgia bremañ), hag eben, protestant dreist-holl, a reer ar Proviñsoù Unanet anezhi, en hanternoz. Embannet e voe dizalc’hiezh Izelvroioù an Hanternoz d’ar 26 a viz Gouere 1581, hag anavezet e voe da vat e dibenn Brezel ar Pevar-Ugent Vloaz (1568-1648).\nWar-dro 1600 e veze sellet ouzh an Izelvroioù evel ur vro distag, met n’eo nemet e 1648 ma voe graet ar peoc’h etre Spagnoled hag Izelvroiz, dre Feur-emglev Münster. En amzer-se ivez e voe deroù Kantved Aour an Izelvroioù, ur mare a verzh evit ar c’henwerzh hag ar sevenadur, hag a echuo er XVIIvet kantved.\nGoude an aloubadeg gant ar C'hallaoued e deroù an XIXvet kantved, e teuas an Izelvroioù da vezañ ur rouantelezh renet gant an Tiegezh Oranje. Neuze, goude ur mare mirour, mennozhioù frankizour kreñv a reas d’ar vro dont da vezañ un demokratelezh gant ur parlamant hag ur vonreizh, adalek 1848. Abaoe eo chomet evel-se, war-bouez un troc’h d’ar mare ma voe aloubet ar vro gant an Nazied.\nAdtapet diwar « https://br.wikipedia.org/w/index.php?title=Istor_an_Izelvroioù&oldid=1858998 »\nKemmoù diwezhañ degaset d'ar bajenn-mañ d'an 20 Kzu 2019, da 11:51.


Pajenn:Troude ha Milin - Ar marvailler brezounek.djvu/78 - Wikimammenn\nPajenn:Troude ha Milin - Ar marvailler brezounek.djvu/78\nSetu neuze ar sorser ha kas ann ozac’h war he lerc’h el liors da gichenn eur wezenn a ioa enn-hi tri aval : unan glaz, unan melen hag unan gwenn. Lavaret a ra goude d’ezhan : — Va mignoun, kemerit ann hini a fell d’e-hoc’h ha debrit hen. — He-man a gemeraz ann aval gwenn, ha pa oe debret gant-han, ar sorser a lavaraz : — Debret hoc’h euz ann aval a raio d’e-hoc’h kaout eur map a-benn nao miz hag eunn dervez ama. Neuze c’houi hag ho kreg a vezo euruz ha laouen, ken euruz ha ma c’hell beza tad ha mamm gant bugel. Ann dervez a-vad ma vezo krog enn he bemzek vloaz, ann dervez-ze ez aio euz ar gear ha n’her gwelot mui. Abarz ma’z aio kuit, kaer\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/78&oldid=144385 »


Henn astenn a reas hag e zorn a oe pareet.\n6 Eet er-mêz, eh en em glevas ar Farizianed gand ar re a oa a-du gand Herodez  a-eneb Jezuz, evid klask an tu d’e lakaad d’ar maro.\n27 « Ne hell nikun mond tre e ti an dén kreñv ha laerez e vadou, nemed ha liammet e-nefe da genta an dén kreñv-ze. Neuze e hello skrapa e draou.\n28 E gwirionez, an dud a vo pardonet dezo an oll behejou, hag an oll gomzou dizakr bet lavaret ganto. 29 Med an nep e-no komzet dizakr a-eneb ar Spered-Santel, hennez ne vo biken pardon e-béd evitañ, kabluz a behed eo evid atao » .


Ar bodad brezhonekaat\nPelec'h emaomp ?\nAl Levrig, bodañ nerzh an dud\nBodañ a ra kenvodad Al Levrig tost da zaou-ugent kevredigezh oc’h ober war-dro sevenadur Breizh en Treger ha Goueloù. Krouet eo bet e 1996 evit kas war-raok sevenadur Breizh dre-holl er vro. Kemer a ra perzh Al Levrig e rouedad Breizh ar c’henvodadoù sevenadurel, bodet e-barzh Kuzul Sevenadurel Breizh. Gant ar bloavezhioù eo deuet Al Levrig da vezañ ur vouezh anavezet ha kazi ret d’an endro sevenadurel. War an dachenn e vez o sevel raktresoù lec’hel hag o skoazellañ, da gas war-raok, da vroudañ mennozhioù hag oberennoù nevez bepred evit hon sevenadur.\nOuzhpenn d’al levrig pellgomz ha chomlec’hioù embannet 20 000 skouerenn anezhañ bep pevar bloaz, ec’h aoz Al Levrig abadennoù, devezhioù sevenadurel hag a bep seurt traoù o tennañ da sevenadur Breizh :\n- Ur servij kelenn brezhoneg d’an dud deuet,\n- Ur greizenn gelaouiñ ha titouriñ war sevenadur Breizh,\n- Ar bodad brezhonekaat : broudañ ar brezhoneg er vuhez foran,\n- Sikour ha kas war-raok labour an izili : kannadig internet, lec’hienn internet "tiarvro22.com" ...\n- Aliañ strollegezhioù hag aozadurioù lec’hel ha rannvroel, war sevenadur Breizh en Treger-Goueloù,\n- Sevel raktresoù sevenadurel da genvodañ an dud : Miz Du, Ti ar Vro Treger-Goueloù, Gouel Erwan, levrig titouriñ war sevenadur Breizh...


Kentañ emgann Bull Run - Wikipedia\nKentañ emgann Bull Run\nKentañ emgann Bull Run, anvet ivez emgann Manassas gant nerzhioù ar Su, hag implijet c'hoazh hiziv-an-deiz e su SUA, a oa bet ar c'hentañ emgann bras e-pad Brezel diabarzh Stadoù-Unanet Amerika etre an Unaniezh en Norzh ha Stadoù Kengevreet Amerika er Su.\nD'an 21 a viz Gouhere 1861 e c'hoarvezas an emgann e-kichen kêriadennig Manassas, e Virginia, 60 km er mervent da Washington. Nerzhioù an Norzh, dindan urzhioù ar brigadier jeneral Irvin McDowell, a oa sur da vezañ trec'h prim daoust dezho bezañ hep-skiant prenet eus ar brezel.\nUrzhioù e oa bet da dremen ar stêr Bull Run evit mont dres e-tal al lu kengevreet hag a oa mailh war an danvez brezel dindan urzhioù ar jeneraled Joseph E. Johnston ha Pierre Gustave Toutant de Beauregard.\nE penn-kentañ an emgann e seblantas an trec'h mont gant an Norzh, met a-feur ma pade ar stourm e voa kaset lu an Norzh da vezañ riñset ha rediet e voe da derc'hout buan etrezek Washington.\n1 Bull Run hiziv-an-deiz\n2 Adkemer er sevenadur\nBull Run hiziv-an-deizAozañ\nDelwenn Stonewall Jackson e Manassas\nDaou zevezh goude an emgann e voe brokerien o prenañ ul lod eus an douaroù a-benn implij ar vrud nevez evit gounit arc'hant.\nHiziv-an-deiz ez eo an dachenn emgann ar Manassas National Battlefield Park, ul lec'h istorel gwarezet gant an National Park Service.\nEil emgann Bull Run\nAdtapet diwar « https://br.wikipedia.org/w/index.php?title=Kentañ_emgann_Bull_Run&oldid=1855596 »\nKemm diwezhañ d'an 8 Du 2019 da 06:42


Pajenn:Almanak Breiz Izel (1872).djvu/39 - Wikimammenn\nPajenn:Almanak Breiz Izel (1872).djvu/39\nTORFEJOU POTRED AR GOMMUN\nEn amzeriou diveza euz ar brezel eneb ar Prusianed, ar ganfarded hag ann dud falla euz a Baris a em glevaz evit ober un tol-fall. Darn a zo hag a lavaro d’ehoc’h penoz ez oant Republikaned, met na gredet ket se, rag na oant met ur bagad tud diskiant, tud kollet, torfetourienn kalz anezho, met Republikaned, nann a-vad !\nAr c’houlz (l’occasion) a oa dibabet mad, rag kalz a dud a oa troët ho fenno gant ar brezel hag ar poanio ho defoa gouzanvet (souffert) epad ar sezi (le siége) ; hag ann dud-se, lakêt en gaou (trompés) gant ar re fall, an em savaz ive gant-ho.\nAnn unan ha tregont a viz Here 1870, e teujont gant armou da di-kêr (l’hôtel-de-ville) Paris, ha e kemerjont (firent prisonniers) ar jeneral Trochu, ann otro Jules Favre hag ar re all euz ar gouarnamant. Evurusamant mobiled Breiz a deuaz, hag a lemjont ann otronez-se euz daouarn ann insurjeed, hag evel-se hec’h eaz tol ar re-man da fall.\nHo zol hec’h eaz c’hoaz da fall ann 22 a viz Gwenveur 1871 ; met en dro-se a oe tennou fuzuil, hag un neubeud a oe zoken lac’het. Ar wez kenta ma c’honejont a oa en deziou kenta a viz Meurs. Pa deuaz ar Prusianed en kêr Paris, potred ar Gommun a gemerraz un niver braz a ganonou, indan digarez da harza ann enebourienn d’ho c’has gant-hê, ha ho savjont war-lein ar menez hanvet Montmartr, pehini a zo huel dreist Paris.\nAnn 18 a viz Meurs, pa oe êt-kuit ar Prusianed euz a Baris, ar gouarnamant a gasaz soudarded evit as-kemer ar c’hanonou ; met ar soudarded-se (pere a oa euz ar 88e rujumant a Vale (de marche} ha\nnan a linenn, evel ma zo bet lâret) — ar soudarded fall-se eta, el--\n↑ Ar Gommun a zo ann hevelep (même) tra evel kuzulerienn municipal (les conseillers municipaux) Paris — da lavaret eo ur bagad (une assemblée) tud dibabet ha hanvet gant ar re-all evit rena traou ha madou kêr. En pep kêr, hag ive en pep paroz a Vro-C’hall, evel a Vreiz-Izel, a zo hirie ur C’honseil municipal, grêt a dud onest, ha pere a ra mad ho labour. Met ar Gommun ken brudet a Baris na oa grêt nemet a bennou avelet, a ganfarded hag a dud fall ; evel-se ive n’ho d-eûz grêt nemet pep drouk ha pep seurt torfejou, evel ma welfet dre ar pez a lenfet warlerc’h.\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/39&oldid=118975 »\nKemmoù diwezhañ degaset d'ar bajenn-mañ d'an 9 Eos 2018, da 06:41.


Pajenn:Juluen - Evel ma pardonomp.djvu/20 - Wikimammenn\nPajenn:Juluen - Evel ma pardonomp.djvu/20\n• > , Môn 1 Petra lavarez !\nMON, gant kasoni\nNann I n ouzout ket, te, petra e c’hall eur galon dont da veza, pa vez entanet gant ar gasoni !... Ne ouien ket, me ivez, arôk brernan... Met Janned a deus graet skol d’in war ze, en eur dont d’hon zeurel er-maez an ti-man... ha mar bez waz... Piou a dleo tamall nemeti h’ec’11 unan ! ma karje, h’he doa ket sachet ar c’har war he chein !\nSOEZ, en eur sellout mat outi\nHag ec’h eus Iavaret da diweza gêr war ze AIo 1 d’eomp arôk, neuze, Annaïg I\nO. Soéz, mont d’ar gêr, ac’han, hep ar stur hag ar roenvou ! Petra ’sonjet ?\nSoèz t grog e brcc’h Annaig hagec’h eont arôk o diou.\nIV et PENNAD\nMON, MARIVONIG ha YANN\nMARIVONIG, juntret hc daouarn O, mamm goz I me ho ped... en ano Doue II\nHag ar paourkaez Yfig, a ya da veza beuzet, marteze\nRoit peoch d’in, bugale ! N’eo ket diouzoc’h dont d’am barn, moarvat !... An O. Doue, hen, e vin barnet gantan, eun deiz... evel ma tegas hirio ar walenn a gastiz da boueza war Janned ar Chastell-Meur,.. Pa vo, bet ’n em reudet, eur pennad, evid an divaloerez he deus graet d’imp, e kompreno ? marteze <ï Kaout poan, awechou, a zo mat, da zigeri an daoulagad ». Pep hini d’e dro, eme ar Cheker, pa oa e vab o vont d’ar prizon, hag hen e- unan o tont er-maez. Ha ma zro-me a zo bet re alïes betek breman, a sonjan. Alô ! erru eo diwezat an noz anezi... ha warc’hoaz e tle beza eun tamm\nbec’h aman... It d’ho kwele, bugale, ha nozvez vat d’eoc’h...\nKousket, fenoz, mamm goz 1... Biken n’allin kousket.\nAdtapet diwar « https://br.wikisource.org/w/index.php?title=Pajenn:Juluen_-_Evel_ma_pardonomp.djvu/20&oldid=129209 »


Deoc’h da c’houzout - Katalogoù diaraok\nDre ma veze gwelet ar pezhioù produet-se evel un is-lennegezh, tud desket an XIXvet ha penn kentañ an XXvet, hag ar re droet war ar studioù keltiek, n’o deus ket graet kalz a van oute, an aliesañ, hag-eñ e oant traoù a veze kavet stank-stank d’o c’houlz. Unan bennak dibar a zo bet memestra, ha gras d’ar re-hont e c’hallomp bremañ kavout o dastumadoù el levraouegoù. Menegomp, e-touez re all, Alfred Bourgeois (1824-1904) en dastumad Vinet (BnF), Arthur de La Borderie (1827-1901), Henri Arbois de Jubainville (1827-1910), Henri Gaidoz (1842-1932), ar chaloni Jean-Marie Abgrall (1846-1926), François Vallée (1860-1949), Taldir-Jaffrennou (1879-1956), Daniel Bernard (1883-1971), an Itr. Lescoat de Lesquiffiou , an Itr. Lacaze de Kerguvelen peotramant c’hoazh an Itr. de Villiers-Terrage.\nMoullerien zo, evel Alexandre Ledan, o deus bodet darn eus o froadurioù e stumm teskadoù.\nMet da Joseph Ollivier (1878-1946) eo e tleomp ar pezh-mell Catalogue de la chanson populaire sur feuilles volantes (1942). Hemañ a chom hiziv an deiz c’hoazh un dave hep e bar hag a chomer bamet dirakañ. Savet d’ur c’houlz ma ne oa na luc’heilerez nag urzhiataer ebet, e c’haller en em c’houlenn penaos en deus gallet kas al labour-se da benn !\nDiviet eo ar c’hatalog-se bremañ ha ne vez kavet nemet er stalioù levrioù kozh. Evit gwelet ar PDF (23Mo), klikit amañ.\nUn dra anat e oa adtapout amañ an niveroù roet gant Joseph Ollivier evit ar c’hanaouennoù bodet gantañ. Rak an daveoù-se eo a vez kavet bremañ e fontoù al levraouegoù.\nGérard Bailloud, eñ, en deus klasket sevel katalog an embannadurioù e brezhoneg graet e ti-embann Ledan e Montroulez.\nGant e labour enklask en deus gallet klokaat hini Joseph Ollivier ha lakaat ouzhpenn un toullad pezhioù na oant ket bet gwelet gantañ.\nDre ma laboure war an embannadurioù Ledan dre vras en deus dalc’het kont ivez eus oberennoù na oant ket gwerzaouet, ha na oant ket follennoù distag kennebeut rak re a bajennoù a oa enne. Miret eo bet ar re-se memestra en dataeg-mañ abalamour da labour Gérard Bailloud da virout e berzh unvan.\nGallout a raer goulenn ar c’hatalog-se digant SKOL (skol@bzh5.com).\nKatalog Malrieu TO (Hengoun dre gomz)\nAr C’hatalog kanaouennoù poblek a hengoun dre gomz e brezhoneg (Patrick Malrieu, 1998) a bled gant kanaouennoù an doniaoueg hengounel, evel m’eo lavaret sklaer en titl.\nMet lod eus ar pezhioù a gaver en dataeg-mañ, bet embannet war follennoù distag, a zo deuet da vezañ poblek hag hengounel goude se (pe disklêriet evel-se en dastumadoù orin), se a zo kaoz emaint er C’hatalog Malrieu TO-se. Hemañ a c’hall bezañ gwelet e Dastum, 16 straed ar Yec’hed, 35 000 Roazhon, peotramant el levraouegoù skol-veur.\nHag er c’hontrol kanaouennoù zo, a hengoun dre gomz, a zo bet embannet war follennoù distag.\nFichenn deskrivañ ar c’hanaouennoù o deus an daou berzh-se a gas d’ar memes niverenn er C’hatalog Malrieu TO, gant stumm ur c’hot « PM (Patrick Malrieu) n° ar c’han-Titl ».


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/291 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/291\nACTOU AN EBESTEL, XXVI.\nNEUZE Agrippa a lavaraz da Baol : Permetet eo d’id komz evidoud da-unan. Neuze Paol, o veza astennet he zorn, a gomzaz evel-hen evit he zifen :\n(2) Eürus en em gavan, roue Agrippa, abalamour ma em euz da ober va difen hirio dirazoud, divarben an holl draou euz a bere ez oun tamallet gant ar Judevien, (3) ha dreist-holl dre ma c’houzon ec’h anavezez ervad an holl giziou hag an holl gistionou a zo etouez ar Judevien ; rag-se e pedan ac’hanoud d’am zelaou gant patianted. (4) Evit ar pez a zell ouz ar vuez em euz renet, abaoe va yaouankiz, en doare ma’z eo tremenet abaoe ar pen-kenta, e-touez va fobl, en Jerusalem, anavezet eo gant an holl Judevien. (5) Rag gouzoud a reont, abaoe ar pen-kenta (mar fell dezhe rei testeni var gement-se), penaos em euz bevet evel eur Farizian, oc’h heuil ar reglen rusta-ze euz hon relijion. (6) Ha breman ez oun lakeat da veza barnet abalamour d’am esperans er bromessa hen deuz great Doue d’hon tadou, (7) hag euz a behini hon daouzec tribu, pere a zervich Doue dalc’h-mad, noz-deiz, a zo o c’hortoz an accomplissamant. Abalamour d’an esperans-ze, roue Agrippa, ez oun tamallet gant ar Judevien. (8) Petra ! ha c’houi a gav diez credi e teufe Doue da resussita ar re varo ? (9) Gwir eo penaos, evidoun-me, em boa credet e oa va dever stourm gant nerz a-enep hano Jesus a Nazaret. (10) Hag hen ober a riz ive en Jerusalem. Lakaad a riz kalz a zent er prizon, goude beza bet ar galloud-se digant prinsed ar veleien, ha pa vijent lakeat d’ar maro, e roen va mouez a-enep dezhe. (11) Hag o punissa anezhe alies en holl sinagogou, e ren dezhe blasphemi ; hag o veza kounnaret holl en ho enep, e persecuten anezhe beteg er c’heariou estranjour.\n(12) Hag evel ma oann o vond evit se da Zamas, gant galloud ha gant eur brocuration euz a-berz prinsed ar veleien, (13) var-dro kreiz an deiz, o roue, pa oann en hent, e veliz eur sclerijen euz an env, skedussoc’h eged an heol, hag a lugernaz en-dro d’in, ha d’ar re a rea hent assambles ganen. (14) Hag o veza kwezet holl d’an douar, e kleviz eur vouez o komz ouzin, hag ar vouez a lavare din, en langach hebrach : Saul, Saul, perag e\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/291&oldid=125405 »


(Adkaset eus Goo Hara)\nGoo Ha-ra e Gouere 2018\nGoo Ha-ra (koreaneg : 구하라, Goo o vezañ an anv-familh), bet ganet d'an 13 a viz Genver 1991 ha marvet d'ar 24 a viz Du 2019, brudet dre he anv micher Hara, a oa ur ganerez hag aktourez sukorean.\nEzel e oa eus ar strollad sonerezh merc'hed anvet Kara, ha gwelet eo bet o c'hoari e meur a zrama evel City Hunter (2011). Kroget e oa da ganañ he-unan e miz Gouhere 2015 pa oa bet embannet ar bladenn Alohara (Can You Feel It?).\nGoo Ha-ra e 2018\nD'ar 24 a viz Du 2019, Hara a oa bet adkavet marv en he zi e Cheongdam-dong, e distrig Gangnam e Seoul. Goude un enklask polis buan e oa bet embannet e seblante bezañ un emlazh. Marvet e oa ur miz goude emlazh he c'hamaladez Sulli, a oa kanerez ivez. Un notenn emlazh digant Hara a oa bet adkavet gant an archerien. Goude bezañ sellet ouzh filmoù ar c'hameraioù straed e oa anat e oa-hi distroet d'ar gêr en he unan a-raok en em lazhañ hep ma vefe bet den ebet o tont en ti. Ne voe ket gwall domm an archerien evit ober ur furchadenn korf, ar familh he devoa nac'het ivez, neuze ne voe ket graet.\nGoo Hara war IMDb\nAdtapet diwar « https://br.wikipedia.org/w/index.php?title=Goo_Ha-ra&oldid=1859705 »\nAktourezed Korea ar Su\nKanerezed Korea ar Su\nKemmoù diwezhañ degaset d'ar bajenn-mañ d'an 3 Gen 2020, da 11:01.


Pèir de Garròs - Wikipedia\nGolo ar Poesias gasconas\nPèir de Garròs (1530–1585), pe Pey de Garros evel ma veze skrivet gwechall, pe c'hoazh Pierre de Garros e galleg, a oa ur barzh okitanek da vare an Azginivelezh. Skrivet en deus e gwaskoneg, ha graet ur yezh lennegel eus ar rannyezh-se.\nGanet e voe e Leitora (Lectoure), e bro Armanhac. Studioù gwir ha doueoniezh a reas e skol-veur Toloza. Kuzulier e voe e lez Janed III Navarra, e Pau. Eno e troas da brotestant. Un droidigezh a reas diwar Salmoù ar roue David a voe lakaet gantañ e gwaskoneg, war c'houlenn ar rouanez a glaske lakaat ar galvinouriezh da ren e Rouantelezh Navarra.\nE 1567, daou vloaz goude embannadur ar Salmoù, e voe embannet ul levr barzhonegoù gantañ, gant an titl Poesias gasconas.\nMervel a reas e Pau.\nPoesias Gasconas el lec'hienn gallica.bnf.fr\nAdtapet diwar « https://br.wikipedia.org/w/index.php?title=Pèir_de_Garròs&oldid=1704107 »\nKemmoù diwezhañ degaset d'ar bajenn-mañ d'an 27 Mae 2016, da 06:52.


Skej - Wikipedia\nAr skej, pe ar virgulenn (eus al latin virgulă), a zo un arouezenn boentaouiñ — , — hag a dalv da verkañ un ehanig dre gomz ha da rannañ elfennoù 'zo dre skrid.\na-raok ar skej : esaouenn ebet,\nwar-lerc'h ar skej : un esaouenn,\nfrazenn skouer :\n"Deut on er bed,[esaouenn]tudoù,[esaouenn]an dri warn-ugent a viz Ebrel er bloavezh 1885,[esaouenn]en ti melen bourc'h Priel,[esaouenn]damdost da Landreger." (Va Zammig Buhez gant Jarl Priel, Al Liamm, 1975 p. 7).\nTalvezout a ra da skrivañ an niveroù degel ivez hag ar wech-mañ ne vo esaouenn ebet.\n"“[...]. E Skol-veur Roazhon e 2010, e oa ur c'helenner evit 26,1 studier. [...].”" (Petore dazont evit ar brezhoneg er skolioù-meur ? gant Milio Latimier, Bremañ, Mezheven 2012 p. 8).\n↑ Skejig gant Frañsez Kervella en e Yezhadur bras ar brezhoneg, pajenn 58.\n↑ Bazhig, gwialennig e brezhoneg.\n↑ Ober a ra ar saozneg gant ur pik avat.\nAdtapet diwar « https://br.wikipedia.org/w/index.php?title=Skej&oldid=1820440 »


(Adkaset eus Kaozeal:Hegoalde)\nWar a welan e lakaer un diforc'h ar wikipedia euskarek etre eu:Hegoalde ha eu:Hego Euskal Herria diouzh un tu hag etre eu:Iparralde ha eu:Ipar Euskal Herria diouzh an tu all. A-hendall e vefe mat, marteze, menegiñ an diforc'h politikel a gaver alies etre implij an eil stummoù hag ar re all (par d'an diforc'h-implij etre "Euskadi" hag "Euskal Herria"). N'eus, me 'gav din eo ar stummoù "Iparralde" hag "Hegoalde" ar re implijetañ/brudetañ evit envel bep ur pennad hollek diwar o fenn (da lâret eo hep diforc'hañ etre "Hegoalde" ha "Hego Euskal HErria". A galon, Neal (Kaozeal) 6 Gwe 2009 da 08:30 (UTC)[respont]\nNe lakaer kemm ebet. Lenn mat.Bianchi-Bihan 6 Gwe 2009 da 08:43 (UTC)[respont]\nA-du gant Neal, un diforc'h zo, implijout un eil tro-lavar pe eben n'eo ket neptu deus ar pezh a sell ouzh ar politikerezh, evel gant Euskadi hag Euskal Herria. Ma ne zibabomp ket ober gant pep ger e bajennad, ar gwelañ vefe moarvat ober gant Iparralde hag Hegoalde evit an titloù. A galon. --Arko 6 Gwe 2009 da 10:03 (UTC)[respont]\nUr c'hemm a lakaer dre ar fed ma gaver pennadoù disheñvel ha n'eo ket adkasoù nemetken... Diouzh an tu all, d'am soñj n'eo ket gwall boellek ober gant "Ipar Euskal Herria" evit titl ur pennad pennañ (kaset diwar "Iparalde") diouzh un tu met gant "Hegoalde" (adkas ebet diwar "Hego Euskal Herria") diouzh an tu all. E Stad Spagn d'an nbeutañ e tiforc'her etre "Euskadi" (anv ofisiel) hag "Euskal Herri" (implijet gant HB, h.a.) hag ivez "Euzkadi" implijet gant PNV/EAJ... D'am soñj e kaver an hevelep diforc'h etre "Hegoalde" hag "Hego Euskal Herria" ivez... Neal (Kaozeal) 6 Gwe 2009 da 10:20 (UTC)[respont]\nPajennoù digejañ eo ar pennadoù "Hegoalde" en euskareg, dibabet gante ober gant "Hego Euskal Herria" evit ar pennad pennañ. Un dibab politikel an hini eo. N'on ket a-enep sevel a-du gnt an dibab politikel-se, met ret e vefe sklaeraat ar fed m'ez eo anezhañ un dibab politikel d'am soñj, dreist-holl m'eo anezhañ ar stumm nebeutañ implijet/anavezet e yezhoù estreget an euskareg d'am soñj-me ivez. --Neal (Kaozeal) 6 Gwe 2009 da 10:24 (UTC)[respont]\nKantadoù ha kantadoù liammoù Iparralde a zo a-hed ar pajennoù (evit pajennoù ar c'humunioù, ar c'hantonioù paneveken), pa zlefen kas da Ipar Euskal Herria, ar memes tra evit Hegoalde hag Hego Euskal Herria. Ha talvoudus eo digemmañ ha kaout 4 fajenn e-lec'h 2, ha kaout rouestl liammoù forzh pegement? N'on ket sur.--Trec'hlid mitonet (kaozeal) 28 C'hwe 2014 da 11:36 (UTC)[respont]


Journal de Renaud Camus, jeudi 2 juin 2016\ncréée le samedi 4 juin 2016, 1 h 31\nmodifiée le samedi 4 juin 2016, 1 h 36Plieux, jeudi 2 juin 2016, une heure et demie du matin. Ouh là là, c’est fatigant, les candidatures à l’élection présidentielle… J’ai passé la journée à répondre ~~ ~~~~ ~~~~~~~~, ~~~ ~~~~~~~~ ~~~~ ~~~~~~~~~~ ~~~ ~~~~~~~ ~~~~~~~ ~~~~~ Riposte laïque. ~~~ me dis qu’il ~~~~~ ~~~~~~~~ ~~~~~ ~~~ (~~~~ ~~~) ~~~~~~~~ ~~~~ ~~’~~~~ ~~~~~~~, ~~~~~ ~~~, ~~ ~~’~~~~~~~ ~~~~~~~~, ~~~ ~~~~~ ~~~~~~ ~~~ ~~~~~~~~ ~~~~~~~ ~~~~~ ~~~~~ ~~~ ~~~~~~~~ ~~~~ ~~~~~~~~ à ma campagne, ~~~~~ ~~~~~~~~~~ ~~’~~~~~~~, ~~~ ~~~~~~~~, ~~~ ~~~~~~~~~~, ~~~ ~~~~~~~~~~ ~~~~~~~~~, ~~~ ~~~~ ~~~~~~~~~~ ~~~~~~~ ~~~ ~~~~~~~~~~~~~~~ ~~~~~~~~~~~~~~ ~~~ ~~~~~ ~~~~~~~ ~~~~~~’~~ ~~~~~~~~ ~~~~~ ~~~~~~~~ ~~~~~ ~~~ ~~~~~~~ de la collaboration — dont ~~~~~~~~ laïque ~~~ ~~~~~ ~~~~~~~~~~~ ~~~~ ~~~~~~~, ~~~ ~~~~~~~~~~ : ~~~ ~~~~~~ ~~~~ ~~~ ~~~ ~~~~~~~~ in abstracto, ~~~~~~ ~~’~~~~ ~~~~~~~~~ ~~~~~~~~ ~~~~~~~~~~~~~~, ~~~ ~~~~~ ~~~ moins qu’on puisse ~~~~~ ~~~~ ~~~’~~~~~ ~~~ ~~~~~~~~~ ~~~~ ~~~ ~~~~~~~~~~ ~~’~~~~~~~~, ~~~~ ~~~ ~~~ ~~~~~ ~~~~ ~~~~~~~~~~~~ ~~~~~~~~ ~~~~ ~~~~ ~~~~~~~~~ ~~~ ~~~~~~~~ remplaciste.\nN’empêche, ~~~ ~~~ ~~~ ~~~~ ~~ cultiver les relations ~~~~ ~~~ ~~~~~~~~~~, ~~~ ~~~ ~~~~~ ~~~~~ ~~~~~~ ~~’~~~~~~. ~~~~ ~~~~~~~~~ ~~ ~~~ ~~~~~~~~~~~~ ~~~ ~~’~~~~~~~~ ~~~~ ~~~~~~~ ~~~ ~~~~~~~~~~ ~~~ ~~~ ~~~~~~~, ~~~~~~~~~ ~~~~ ~~~~~ ~~~~~ le journal 2015, ~~~ Tour. ~~~ ~~~~~~~~~ ~~~~~~~~~~~~ ~~~~~~~~~~~~ ~~~~ ~~~~~~~~~ ~~~~~~~~~~~~ ~~ ~~. ~~~~~~, ~~~~ ~~’~~~~~~~ ~~~ ~~~ ~~~~~ ~~~ ~~~~ ~~~ ~~~ ~~~~~~ ~~~ ~~~~~~~, ~~~~~ ~~~~~~~~~~ ~~~~ fautes signalées, dix ~~~ ~~~~~~ ~~~~~ ~~~~~, ~~~~~-~~~~~, ~~’~~~ ~~~~~ ~~~~ ~~ ~~~~ ~~~~~ (en ~~~ de ~~~~~ en ~~~~~ de, ~~~~ ~~~~~~~~, ~~~~~~~~~~~~ ~~~~~~~~~~~~ ~~ ~~~~~~~~~ ~~~ ~~~~~~…), ~~~ sorte qu’il faut ~~~~~ ~~~~~~~~~, ~~~ ~~~ ~~’~~~ ~~~~ ~~~~~~~ ~~~~ ~~~~~~~~ ~~~~~ ~~~ ~~~~~~. Où ~~~~~-~~~ ~~~~~~~~~ ~~~~ ~~~~~~~~~~~~, ~~’~~~~~~~~~ ? ~~~~ ~~~ ~~~~~~ ~~~ ~~~~~~ ~~~ ~~~~ ~~~ ~~~~~~~~ en voie d’impression ? ~~~ ~~~~~ ~~~~ ~~~~ ~~~~~, ~~~~~~ ~~’~~~~, ~~~~~~, ~~~ ~~~~~ probable ?\nIl ~~~~~~~~~ ~~~~~~ ~~~~~~~~~~ ~~ ~~~~~~~~~~, ~~~~~~ ~~~’~~~~ ~~~ ~~~ ~~~~~~~~ ~~~~~ ~~~~ ~~~~~~~, ~~~~ ~~~~~~~ ~~~~ plus récents pour ~~~~ ~~~~~~~~~~ ~~~~~~~~ ~~~~~ ~~~~~~~~~~ ~~~ ~~~~~~~~, ~~~~~~ ~~~~ ~~’~~ ~~~~~~~~~, ~~~ ~~~~~ ~~~ ~~~~~~~~~ ~~~~~~~, ~~~~~~ ~~~ ~~~~~~~~ ~~. ~~~~~~. ~~~~~ ~~~’~~~~ ~~~~~~~~~ ~~’~~~~ ~~~~ ~~~~~~ sur ce point, ~~~ ~~~ ~~~~~ ~~~~ ~~’~~~ ~~~~~ ~~~~~~~ ~~~~ ~~~~~~~~~ ~~~~~~~ ~~ ~~’~~~~~~~~ ~~~~~ ~~~~~~~~ ~~~~ ~~~~~~~ ~~~~~~~~~ ~~~~~ ~~~~~~~ ~~~~~~ ~~~~ ~~~~~~~~, ~~~~~ de gonfler un ~~~~~ ~~’~~~~~~~~~~~, ~~~ bien à leur ~~~~~~, ~~~~~ ~~’~~~~~~~~~. ~~~ ~~~~~~ ~~~~~~ ~~~ ~~’~~~ ~~~ ~~~~~~ ~~~ ~~~~~~ ~~~ ~~~~~ ~~~ cela.\n… ~~~ ~~~~~~~ ~~~~~~ ~~~ ~~~~~~~~ ~~~~~ ~~. ~~~~~~~~~~ ~~ ~~~~~~~ ~~~ la nouvelle édition ~~~ De l’In-nocence, ~~~~ ~~~~~~~ ~~~~~~~~~ ~~~~~ ~~~~~~~~~~ ; ~~~ ~~~~~~ ~~~ ~~~ Petite Bourgeoisie, ~~~ Communisme ~~~ ~~~~~ siècle, ~~~ Journal romain, ~~~~. ~~~~~~ ~~ ~~~~~~~ ~~~~~~~~ chose de nouveau, ~~~ ~~~~~ ~~~~ ~~~~~~~~~~~ ~~~ ~~~~ ~~~~~~~, ~~~ ~~’~~ ~~~~~ ~~~~ ~~~~~~~. ~~~ ~~~ ~~~~~ ~~~~ ~~’~~~~~~ ~~~~ ~~~~~~ ~~~ ~~~ ~~~~ ~~ ~~~~~ ~~~~~~~~~~. ~~~ ~~~ se mêle de ~~~~~~~~~ ~~~~ ~~~~~~~~, ~~~~~~ ~~’~~~~ ~~~~~ ~~~~~~ ~~~ ~~~~~ ~~~~~~~~~~~~ ~~~~~~~~~ ~~~~~ ~~~ ~~~~~~~~~, ~~~~~ ~~~~~~ ~~~~~~~, ~~~~~~~~~ ~~~ ~~~~~~~ ~~~~~~~~ ~~~~~~~~~~~~~~. ~~~~, ~~~ ~~~~~~~~~~~ ~~ ~~~ littérature après mon ~~~~~~, ~~~ ~~~~~ ~~ ~~’~~~~~~ ~~~ ~~~~ ~~~~~~~…\nvoir l’entrée du jeudi 2 juin 2016 et son image dans Le Jour ni l’Heure


Buhez ar Sent/1894/Ginivelez hor Zalver - Wikimammenn\nBuhez ar Sent/1894/Ginivelez hor Zalver\n◄ Tharsilla Ginivelez hor Zalver Stephan, Kenta Merzer ►\nar pemped var’nn ugent a viz kerzu\nGINIVELEZ HOR ZALVER JEZUZ-KRIST\nSetu ama petra verk ann Iliz, divar benn ar gouel hirio, el levr m’ema ennhan hanoiou ar Zent a dle beza henoret gant ann dud fidel :\n« Er bloaz pemp mil naontek ha nao-ugent abaoue m’oa krouet ar bed ha m’en devoa Doue great euz a netra ann env hag ann douar ; er bloaz daou vil nao c’hant seiz hag hanter-kant abaoue ann dour diluch ; er bloaz daou vil pemzek abaoue m’oa ganet Abraham ; er bloaz mil pemp kant dek abaoue Moizes hag abaoue m’oa deuet ar bobl a Israel euz ann Ejipt ; er bloaz mil daou ha tregont abaoue m’oa bet David sakret roue ; er pemped ha tri-ugent euz ar zizuniou m’en doa ar prophet Daniel great kaoz anezho ; er bloaz seiz kant daou hag hanter-kant abaoue m’oa bet lakeat ar mean kenta euz a gear Rom, enn eil blavez ha daou-ugent abaoue m’edo var ann tron ann impalaer Oktav-Aogust ; ar bed holl o veza e peoc’h hag o ren he c’houec’hved amzer : Jezuz-Krist, Doue a holl-viskoaz ha Mab d’ann Tad a zo a holl-viskoaz, o fallout d’ezhan santifia ar bed dre he zonedigez santel, a zo ganet evel den euz ar Verc’hez Vari, e Bethleem kear Juda, nao miz goude m’oa bet konsevet dre vertuz ar Spered-Santel. »\nAnn impalaer Aogust, o veza c’hoanteat gouzout ped den a ioa enn he rouantelez, a roaz urs d’he holl zujidi, goazed ha merc’hed, da vont da lakaat ho hano var rollou ar c’houarnamant. Ann hanoiou a dlie beza kemeret dre lignez pe dre vouenn dud, hag el leac’h m’oa bet al lignez pe ar vouenn dud-se o chom da genta. Hogen, Joseph ha Mari a ioa ho daou euz a lignez ar roue David, hag al lignez-ma a deue euz a Vethleem ; red e oue d’ezho eta mont di da lakaat ho hano petra bennag m’edont o chom e Nazareth.\nMes, pa errujont, ez oa dija kement a dud enn ho raok ma ne gavchont ket a blas enn hostaliriou. Kavet o devije marteze m’o devije bet arc’hant braz ; mes n’o devoa ket, hag abalamour da ze e renkchont klask repu enn eur c’havarn a ioa e kichenik kear hag a zerviche da graou d’al loaned. Eunn ejenn hag eunn azenn a ioa ennhan d’ann ampoent, ha kolo ha foenn a ioa ive.\nGoulskoude ar Verc’hez a ioa deuet he zermen, hag er c’havarn pe er c’hoz kraou-ze eo e c’hanaz, e kreiz ann noz hag heb poan ebed, ann hini m’o devoa ar batriarched, ar bropheted hag ann holl dud just euz al lezenn goz huanadet kement oc’h he c’hortoz, ann hini m’edo ann holl boblou euz ann douar var c’hed anezhan, hor Zalver Jezuz-Krist, guir Vab Doue en em c’hreat den evidomp. Kaloun Mari a zridaz gant eur joa santel pa velaz erfin dirak he daoulagad ar c’hrouadur a zouge nao miz a ioa. He adori a eure gant respet, ha goudeze her mailluraz hag hen lakeaz da c’hourvez enn eul laouer goat var eur guchenn foenn pe golo.\nEpad ann amzer-ze, ez oa pastored var zao tost da Vethleem o tiouall ho denved. Hogen, enn eunn taol kount, ar bastored-ma a remerkaz eunn eal enn ho c’hichen hag eur sklerijenn euz ann env o para enn dro d’ezho, ha setu hi da gemeret aoun ken a grenent. Mes ann eal a lavaraz d’ezho : « — N’o pezet aoun ebed ; rak dont a rann da zigas d’ehoc’h eur c’helou euruz : hirio ez euz ganet evidhoc’h eur Zalver e kear David, hag ar Zalver-ze eo ar C’hrist, hon Aotrou. Setu ama penaoz e c’hellot he anaout : kaout a reot eur bugel mailluret ha gourvezet enn eul laouer goat. » Kerkent eur maread elez all en em lakeaz da veuli Doue asambles gant ann hini a ioa o paouez komz ouz ar bastored, hag holl e lavarent a vouez huel : « — Gloar da Zoue e barr ann envou, ha peoc’h var ann douar d’ann dud a volontez vad ! »\nPa oue eat ann elez kuit, ar bastored a lavaraz ann eil d’egile : « — Deomp da Vethleem da velet petra zo c’hoarvezet eno a nevez hervez ar c’helou on euz bet digant ann Aotrou Doue. » Mont a rejont dioc’htu, tiz varnho, ha kaout a rejont er c’hraou Mari ha Joseph, hag ar Mabik Jezuz gourvezet enn eul laouer goat. Neuze ec’h en em lakejont da gounta da Vari ha da Joseph ar pez o doa klevet divar benn ar bugel-ze, ha goude beza he adoret gant devosion, e tistrojont d’ar gear enn eur rei gloar ha meuleudi da Zoue.\nIt ive a spered da adori Jezuz da graou Bethleem asambles gant ar bastored. Guelit anezhan gourvezet enn eul laouer goat, var eur guchenn foenn pe golo, e kreiz etre daou anenval. Ar c’hrouadur paour-ze eo roue ann env hag ann douar, ann hini a zalc’h ar bed holl var bal he zorn ! Dre garantez evidhoc’h hag evit ho parea dioc’h klenvejou hoc’h ene eo en em lakeat er stad-ze. Ganet eo enn eur c’hraou etouez al loaned, er boan hag enn dienez a bep tra, evit deski d’ehoc’h beza humbl ha labourat da zistaga ho kaloun dioc’h madou ha plijadureziou ann douar. Dont a ra, he zaouarn leun a c’hrasou ha prest eo d’ho skuill varnhoc’h gant largentez. Goulennit eta diganthan gant fizians ann holl zikourou m’oc’h euz ezomm anezho evit ober ho silvidigez ha beza eunn deiz euruz ganthan enn he varadoz, goude beza he garet hag he zervichet egiz ma’z eo dleet epad ar vuez-ma.\nAdtapet diwar « https://br.wikisource.org/w/index.php?title=Buhez_ar_Sent/1894/Ginivelez_hor_Zalver&oldid=31746 »\nKemmoù diwezhañ degaset d'ar bajenn-mañ d'an 6 C'hwe 2012, da 23:53.


Pajenn:Le Gonidec - Bibl Santel pe Levr ar Skritur Sakr, eil levr.djvu/55 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/55\n13. Pa c’harmi, ra zeûi d’az dieûbi ar ré éc’h eûz strollet ; hôgen ann avel hô skiñô holl, eur c’houézaden hô c’hasô-kuît. Hogen ann hini a laka hé fisian̄s enn-oun, en dévézô ann douar é digwéz, hag a biaouô va ménez san̄tel.\n14. Ha mé a lavarô : Grid eunn hen̄t, aozid ann hen̄t, en em dennit diwar ar raven̄t, tennid ar sparlou diwar hen̄t va fobl.\n15. Râg ével-henn é lavar ann Uc’hel-meûrbéd, ann Doué brâz péhini a choum er beûr-badélez, hag en deûz da hanô ar San̄t : El léac’h uc’hel-meûrbéd, el léac’h san̄tel é choumann, ha gan̄d ar spéred vuel ha keûziek ; évit rei ar vuez d’ar spéred vuel, évit rei ar vuez d’ar galoun keûziek.\n16. Râk na strivinn két da-vikenn, ha na vuanékainn két bétég ann divez : râg ar spérédou a zô deûet er-méaz ac’hanoun, ha mé eo em euz gréat ann énéou.\n17. Enn abek d’hé fallagriez ha d’hé bizoni ounn buanékéet, hag em eûz skôet gan̄t-han̄ : en em guzet ounn dira-z-han̄ em buanégez, hag hén̄ a zô éat ével eur ribler é hen̄t hé galoun.\n18. Hé hen̄chou em eûz gwélet, hag em eûz hé iac’héet ; hé zigaset em eûz, hé fréalzet em eûz, hén̄ hag ar ré a wélé diwar hé benn.\n19. Krouet em eûz ar péoc’h, frouez va muzellou, ar péoc’h d’ann hini a zô pell, ha d’ann hini a zô tôst, émé ann Aotrou, hag em eûz hé iac’héet.\n20. Hôgen ar ré fallagr a zô ével eur môr diboell, péhini na hell két sioulaat, hag a léd hé goummou leun a éon hag a fan̄k.\n21. N’eûz kéd a béoc’h évid ar ré fallagr, émé ann Aotrou Doué.\nAnn ôberiou a drugarez eo réd da zévéni.\n1. Garm, ha na éhan ; sâv da vouéz ével eur c’horn-boud ; embann d’am bobl hé wallou, ha da dî Jakob hé béc’héjou.\n2. Râk bemdez é klaskon̄t ac’hanoun, hag é fell d’ézhô anaout va hen̄chou, ével eur vrôad é dévijé heûliet ar reizded, ha né dévijé két dilézet barnédigez hé Doué ; kuzul é c’houlennon̄t digan-én̄ diwar-benn barnédigézou ar reizded ; béz’ é fell d’ézhô tôstaad ouc’h Doué.\n3. Pérâg hon eûz-ni iunet, émé-z-hô, ha n’éc’h eûz két sellet ouz-omp ? Hon eûz-ni vuéléet hon énéou, ha n’éc’h eûz két hé wézet ? Chétu enn deiz é péhini é iunit en em gav hoc’h ioul, hag é c’houlennit kémen̄d a zô dléet d’é-hoc’h.\n4. Chétu é iunit évit breûdou ha ren̄daélou ; hag é skôit didruez gan̄d hô tourn. Na iunit két ével ma hoc’h eûz gréat bété vréma, ô lakaad da glévout hô karm kenn uc’hel.\n5. Hag hen-nez eo ar iûn em eûz dilennet, ma wanô eunn dén hé éné héd eunn deiz ? Ma kroummô hé benn ével eur c’helc’h, ma c’hourvézô war ar sâc’h ha war al ludu ? Ha kémen̄t-sé a c’halvit eur iûn, hag eunn deiz hétuz d’ann Aotrou ?\n6. Ar iûn em eûz dilennet ha né két ken̄toc’h héman̄ ? Torr chadennou ar fallagriez, diskarg bec’hiou ar ré a zô mac’het ; kâs dieûb ar ré a zô é sklavérez, ha torr ann holl c’héviou.\n7. Rann da vara gan̄d ann hini en deûz naoun, ha digas enn da dî ar ré baour, hag ar ré zivrôet ; pa wéli eur ré enn-noaz, gwisk-hén̄, ha na zispriz két da gîk da-unan.\n8. Neûzé da c’houlou a darzô ével goulou-deiz, hag é teûi buan da véza iac’h ; da reizded a gerzô enn da raok, ha gloar ann Aotrou az dilennô.\n9. Neûzé é c’halvi, hag ann Aotrou a zélaouô ouz-id ; é c’harmi, hag é lavarô : Chétu mé. Mar tennez ar chaden eûz da zargreiz, ma éhanez da astenna da vîz, ha da gomza enn eunn doaré dizéréad :\n10. Mar ken-nerzez a-galoun-vâd ann hini en deûz naoun, mar fréalzez ar ré c’hlac’haret, da c’houlou a zavô enn dévalien, ha da dévalien a vézô ével ar c’hrésteiz.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/55&oldid=156902 »\nKemmoù diwezhañ degaset d'ar bajenn-mañ d'an 20 Meu 2020, da 14:13.


[Plañvour] Oferenn e brezhoneg d'ar Gwener 16/10/2020 - Ar Gedour\nAccueil>Agenda / Deiziataer>[Plañvour] Oferenn e brezhoneg d’ar Gwener 16/10/2020\nFlorent Grouin 12 octobre 2020\tRéagissez et donnez votre avis ! 189 Vues\nAn oferenn viziek e brezhoneg ‘ba Blañvour a vo lidet d’ar Gwener 16 a viz Here, e chapel Sant-Leonard. Abalamour d’ar c’hleñved-red e vo cheñchet un tammig ar boazioù, ar mont a-barzh a vo dre dalbenn ar chapel, hag ar mont er maez dre gostez ar chapel. Ret e vo deoc’h gwalc’hiñ ho taouarn gant un dileizhenn hidroalkoolek, hag an niver a blasoù a vo bihanaet.\nRet e vo deoc’h lakaat ur maskl dre-ret, ha chom war-hed 1 metrad diouzh ar re arall.\nMa faot deoc’h pleustriñ eo posupl resevout en a-raok ar c’hantikoù. Kasit ur postel, pe galvit an aozerien, hag e vo kaset deoc’h dre bostel ar paozioù e brezhoneg hag an troidigezhioù e galleg.\nD’ar Gwener 16 a viz Here, 6 eur noz, chapel Sant-Leonard, Kerguen, 56270 Plañvour. Klikit amañ evit gwelout pelec’h emañ ar chapel war kartenn Open Street Map e brezhoneg. Pellgomzer : 06 84 36 01 16, diwallerien_st.leonard@orange.fr\nMots-clésbrezhoneg oferenn oferenn e brezhoneg plañvour


Robert d'Arbrissel - Wikipedia\nRobert d’Arbrissel (1045? 1047-1116? 1117?), pe Roperzh Ervrezhell hervez ur brezhonekadur , a oa ur manac'h breizhat, ganet en Arbrissel, tost da Gwerc'h-Breizh, e Bro-Roazhon, ha d'an harzoù gant Anjev. Mervel a reas e prioldi Orsan, e Bro-C'hall (Cher).\nRobert d'Arbrissel, murlivadur gant koar, savet gant Alphonse Le Henaff, iliz-kador Sant-Pêr Roazhon, entre 1871 ha 1876.\nRobert d'Arbrissel, hervez un engravadur eus ar XVIIvet kantved.\nBez Robert d'Arbrissel e Fontevraud.\nGantañ e voe savet Abati Fontevraud ha manati La Roe (e Mayenne hiziv), e 1101. Eno e veze degemeret gwazed ha maouezed e kouentoù disheñvel, ha renet e veze abaoe ar penn-kentañ gant un abadez, hervez reolennoù an diazezour. Bec'h en doe gant an eskibien abalamour d'e vennozhioù war buhez ar venec'h, lec'h ar merc'hed er gevredigezh kristen, difenn ar beorien.\n2 Arc'hveleg e Bro-Roazhon\nMab e oa d'ur beleg anvet Damalioch. Seblantout a ra an anv bout brezhon, ha moarvat e oant pell a vezañ stank er c'hornad-se eus Breizh.\nN'ouzer ket pedavare e voe beleget, met person Arbrissel e vije bet war-lerc'h e dad, ha gwreg en doa eveltañ: n'eo nemet adalek sened-iliz Latran e 1123e voe berzet d'ar veleien dimeziñ pe kaout serc'h.\nPerzh a gemeras e dilenn direizh Jelvestr Gwerc'h evel eskob Roazhon en 1076, dieskobet en 1078, ha neuze ez eas kuit da Bariz. Eno e heulias kentelioù doueoniezh, marteze re Anselm Laon. Doktoret e voe, ha mont a reas a-du gant ar c'hempennoù kinniget gant ar pab Gregor VII.\nArc'hveleg e Bro-RoazhonAozañ\nAdlakaet e voe Jelvestr Gwerc'h war ar gador-eskob en 1089, ha galvet e voe Robert gantañ d'e skoazellañ da glask gwellaat buhezegezh ar veleien. Anvet e voe da arc'hveleg ha da ofisial. Stourm a reas ouzh ar simoniezh, ar falldimezioù, ar wallvuhezegezh, hag ouzh gwall dechoù all ar veleien e-pad pevar bloaz.\nMet pa varvas an eskob Jelvestr en 1093, e voe cheñchet penn d'ar vazh. Marbod, an eskob nevez, un Anjevad anezhañ, ne oa ket troet kement gant ar c'hempenn, ha droug ouzh Robert a oa er veleien bet kondaonet gantañ. Neuze ez eas kuit Robert da Anje da gelenn an doueoniezh, hag eno e krogas gant e oberoù a bened. Eno ivez e skoulmas darempredoù a vignoniezh gant Jafrez Vendôme, abad Vendôme, hag a brizie e zeskadurezh hag e vennozhioù relijiel.\nE 1095 e oa penedour e koadeg Craon, er mervent da Laval, gant Bernard, a savas Congregation of Tiron, Vitalis, diazezer abati Savigny hag anvet da sant goude e varv, ha re all. Brud a dapas gant e zeoliezh, e helavarded, hag e bersonelezh, a sachas tud a bep oad hag a bep renk davetañ. Ouzh ar beoreien e komze hag eus e ziskibien e rae peorien ar C'hrist: e vennad e oa bezañ en noazh da heuliaén krist en e noazh war ar groaz. E 1096 e savas evito manati La Roé ma voe an abad kentañ. Er bloavezh-se en-eeun e voe pedet da Anje gant ar pab Urban II, a oa oc'h ober tro Bro-C'hall da vrudañ ar groaziadeg, hag anvet gantañ da brezeger (seminiverbius, cf. Acts 17, 18) second only to himself with orders to travel everywhere in the performance of this duty" (Vita Baldrici). N'eo ket splann ez eas Robert gant Urban da brezeg ar groaziadeg rak betek-hen ne gomze nemet eus dilezel madoù ar bed ha bevañ er baourentez.\nHervez ar vojenn diwar e benn e oa gisti troet ouzh ar relijion gantañ, ha kement a zihelloù zo diwar-benn an afer ma n'haller ket disteurel ar fed-se. Baldric of Dol a skrivas e oa meretrices e-touez e ziskibien, ha hennezh zo ur ger latin eus an amzer evit ober anv eus gisti, pe da vihanañ maouezed a vuhez skañv. Kadarnaet eo kement-se gant ur skrid diskoachet e manati Vaux-de-Cernay. Er skrid-se emañ Robert o weladenniñ ur fouzhlec'h e Rouen hag e komz eus pec'hed eno ; hag int d'e heul davet ar c'hoadoù. Marteze n'eo ket gwirionez penn-da-benn a zo en danevell, met gallout a reer krediñ e oa gisti e-touez e heulierien. Unan eus an tiez en abati Fontevrault a oa dediet da Mari Madalen.\nRobert a gendalc'has gant e veajoù dre Anjev ha tro-war-dro betek fin e vuhez met n'ouzer ket hiroc'h. Kondaonet e voee oberoù avat gant an abad Geoffrey of Vendôme ha gant Marbod, eskob Roazhon, dre ma rae syneisaktism, ur binijenn a oa klask kastizañ e gorf dre stoum ouzh an temptadur da gousket gant maouezed.\n↑ Hervez an Tad Turiaw, Goueler kelt, deiziadur ar sent, 1991.\n↑ Jean-Marc Bienvenu, L'étonnant fondateur de Fontevraud, Robert d'Arbrissel, Nouvelles Éditions Latines, 1981, p.17\n(en) Venarde, Bruce L., ed. and trans.(2003) Robert of Arbrissel: a Medieval Religious Life. Washington, D. C.: Catholic University of America Press\n(en) Dalarun, Jacques. (2006) Robert of Arbrissel: Sex, Sin, and Salvation in the Middle Ages. Translated by B. L. Venarde. Washington, D. C.: Catholic University of America Press\nAdtapet diwar « https://br.wikipedia.org/w/index.php?title=Robert_d%27Arbrissel&oldid=1839695 »\nDernière modification le 21 Mez 2019, à 10:49\nKemmoù diwezhañ degaset d'ar bajenn-mañ d'an 21 Mez 2019, da 10:49.


Ann Alsace hag al Lorraine - Wikimammenn\nJ.-P. Gadreau, 1872 (p. 42-44)\n◄ Torfejou Potred ar Gommun Ann Alsace hag al Lorraine Ann otro Thiers, Pensturier ar Republik ►\nKement-se holl, c’hui hen gwel mad, a zo ur gaou braz, hag un dra eneb ar wirionez (la justice). Ar Prusianed ho d-euz c’hoantêt kaout ar broiou-se abalamour ma ’z int kaeroc’h ha pinvidikoc’h eget ho hini.\nAnn Alsace hag al Lorraine a zo, en gwirionez, euz ar broiou kaera ha pinvidika a Vro-C’hall ; pep seurt trevad (produits, moissons) a deu en ho douarou, frouez, ed, gwinn, ha kalz a draou all. Met ar pez a roont dreist holl, ez eo Fransijenn vad. Re hirr a vefe henvel d’ehoc’h aman ann holl soudarded vad, ar jeneraled kalounek, ann dud a skiant vraz, hag ar veleienn karantezuz ho d-eûz roët d’ar Franz. Daouest d’ar pez a zo c’hoarvezet, ho c’halounou a zo chomet ha a chomo bepred evit ar Franz, ha na c’halfenn gwelloc‘h diskouez kement-se d’ehoc’h evit o lakaad indan ho taoulagad un darn euz a ul lizer skrivet gant ann otro Freppel d’ar roue Guillôm, un tammig a-raok ar brezel. Ann otro Freppel, hirie eskop eus ar gêr a Angers, a zo ganet en Alsace. Skriva a eure d’ar roue Guillôm (o sonja hen defoa ur galon ar roue-se) evit lavaret d’ezhan e vije un dra eneb ar gwir (justice) ober, dre nerz, Prusianed euz ann Alsasianed, pa eo gwir a ioullent chom bepred Fransijenn. Met setu aman he gomzou :\n« Tremenet am eûz en Alsace pemp bloaz war-n-ugent euz va buhe ; hag a-baoue am euz bet karet bepred bugale ar vro gaer-se. Na anavezan ket unan hep-ken anezhe hag hen defe ann disterra c’hoant da baoues da veza euz a Franz. Katoliked, protestanted, holl ho d-euz denet gant leaz ho mammou ur garantez ar vrasa evit ar Franz ; hag ar garantez-se a zo bet, hag a vezo da vikenn en ho c’halonou, epad o buhe. Belek euz un eskopti (diocèse) el lec’h ma ‘z eo braz ha stard ar garantez evit ar vro, biskoaz n’am eûz kavet en-han (galloud a ran en lâret d’ho Majeste) ur garantez evit ar Franz brasoc’h evit er vro en pehini ez on bet ganet.\nAr speret-se (ar garantez evit ar Franz), bezit sur a gement-man, a vevo en kalonou ar re a deuio hon goude, hag ive en kalonou ar re a deuio goude ar re-se c’hoaz : netra na c’hallo hi laza, nag ann atizou (les séductions), nag ar gourdrouzou. Rag evit koll ar garantez-se, a vefe rèd d’ez-he ankounac’hâd, gant ho deveriou hag ho mad (leurs intérêts) ann evor ha bete hanoiou ho zadou, pere, epad daou c’hant vloaz, ho d-eûz bevet, em gannet, poaniet, trec’het gant bugale Vro-C’hall. Hag ann traou-se n’ho ankounac’haer biken ; ha poaniou ha gwaleuriou ann deiziou fall a dremenomp brema na rafont nemet starda liammou skoulmet ur wez ouspenn gant poaniou ha glac’harou gouzanvet gant ann eil evit egile. »\nAnn eskop enoruz (vénérable) na oe ket selaouet gant al laër kurunet, hag ar Prus a gemerraz ann Alsace. E-maint duhont, euz tu ar sav-heol, ur million c’huec’h kant mill a Fransijenn, dalc’het dre nerz indan veli ar Prusianed. Sonjet evel e-maint maleüruz ! Kement-se, n’eo ket gwir, na hall ket padout pell-amzer ? Un de, pa vezo iac’hêt gouliou braz hon mamm-bro, pa vefomp deut da veza krenv a-walc’h, a vezo rèd tenna ar Fransijenn vad-se, hon breudeur, euz a indan veli garo ha digar ar Prusianed. Ma vije bet roët hon bro ger Breiz-Izel d’ar Saozon, evel ma ’z eo bet roët ann Alsace d’ar roue Prus, ar Franz holl a vije bet em savet evidoc’h. Ha c’hui, pôtred vad Breiz-lzel, a raïo ive ho tever, pa vezo deut ann amzer.\nAdtapet diwar « https://br.wikisource.org/w/index.php?title=Ann_Alsace_hag_al_Lorraine&oldid=74192 »


Presles (Calvados) - Wikipedia\n48° 52′ 37″ Norzh\n0° 46′ 54″ Kornôg / 48.876944, -0.781667\nbihanañ 128 m — brasañ 246 m\nPresles a oa ur gêriadenn hag ur gumun eus departamant Calvados e Bro-C'hall.\n2.1 Renad kozh\nPraelliae e 1198 diwar ar ger galleg kozh praele, deut ag ar ger latin pratella, « pradig ».\nRenad kozh[kemmañ | kemmañ ar vammenn]\nLodennet e oa ar barrez etre peder c'hemened: Presles, Livet, Mirel hag Isigny. Adalek 1747 e voent piaouet gant Louis Deslandes, skoedour, e ziskennidi a viras ar gwirioù-se betek an Dispac'h Gall.\nEil brezel-bed, Emgann Normandi, Eost 1944:\nmervel a reas tri den nann-soudard e Presles abalamour d'ar brezel; d'an 3 e voe lazhet unan gant ur vombezadeg, an daou all a varvas d'an 18 pa darzhas ur vinenn;\nOberadenn Bluecoat: dieubet e voe Presles d'an 2 a viz Eost gant tirlu ar Rouantelezh-Unanet. Adkemeret e voe d'an 3 diouzh beure gant an 9vet SS Panzer-Division Hohenstaufen goude emgannoù start; tapet e voe en-dro gant an 3 Rannlu Troadegiezh eus ar Rouantelezh-Unanet en noz etre an 3 hag ar 4.\nIliz katolik Intron-Varia, XIXvet kantved.\nKastell La Heuserie, XVIIIvet kantved.\n1995 2015 Daniel Thérin digostezenn Sterner\n1989 1995 Lucien Lepainteur Labourer-douar\n1974 1989 Michel Thouroude\n↑ René Lepelley, Dictionnaire étymologique des noms de communes de Normandie, Presses Universitaires de Caen, 1996 (ISBN 2-905461-80-2)\n↑ Le patrimoine des communes du Calvados, Levrenn 2, Embannadurioù Flohic, Meurzh 2001, Pariz, Bro-C'hall, ISBN 2-84234-111-2, pajenn 1633\nAdtapet diwar « https://br.wikipedia.org/w/index.php?title=Presles_(Calvados)&oldid=1987544 »\nKemmoù diwezhañ degaset d'ar bajenn-mañ d'an 22 Ebr 2022, da 15:35.


Kaozeadenn Implijer:2.13.204.47 - Wikipedia\nC'hac'hac'ha. Boulc'het ar memes pennad ganimp hon-daou d'ar memes koulz. Ar pezh a zo, un draen a seblant bezañ ez titl, met an danvez ganit a zo kalz propoc'h ha hiroc'h. Lakaat da zanvez war ar bajenn savet ganin?--Trec'hlid mitonet (kaozeal) 5 Meu 2015 da 21:11 (UTC)\nC'huc'huc'hu ! Damheñvel am eus skrivet da Ed ! — 2.13.204.47 5 Meu 2015 da 21:15 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:2.13.204.47&oldid=1631721 »\nDernière modification le 31 Meu 2015, à 08:13\nKemmoù diwezhañ degaset d'ar bajenn-mañ d'an 31 Meu 2015, da 08:13.


Ur gêr arsav a bouez er c'hornôg !\nEus Asteriks d'an arzourien hardizh\nMont a ra eus ar mare ma voe diazezet Condate (kentañ kantved a-raok J.-K). d'ar mare ma oa bet krouet ar Maezioù Frank, un hollad savouriezh dibar bet savet gant Portzamparc ! Tro-dro d'an div blasenn roueel, hini Breujoù Breizh hag hini an Ti-kêr, ez eus tiez treustoù koad hag osteloù mod an Azginivelezh lerc'h-ouzh-lerc'h. Er straedoù pavezet en em ziskouez ar glad en e vravañ. Gant ar spered krouiñ zo o ren e kêr e vez merket levezonioù all er mozaikoù arz kinklañ gant Odorico pe e liorzh an Thabor. Lec'hioù bev atav !\nE-kreiz an istor\nKit er straedigoù hag er porzhioù : ar gêr gozh a ziskouez he braventez pa vez sellet ouzh he skalieroù hag he fondalezioù a-istribilh. Anavezout a reot an tiez treustoù koad, korbellet-kaer, eus ar 15vet kantved, hag an tiez savet kalz diwezhatoc'h, gant talbennoù a-serzh. Straedoù, ken brav ha ken bev, gant tarvanioù ha savennoù enno : ar straed Sant-Salver, straed ar Chabistr, ar Blasenn Maez Jakez, ar straed Sant-Mikael... Palez Breujoù Breizh, lidusoc'h ha splannoc'h, a laka anat war wel e oad krog d'ober gant un arz roueel er 17vet kantved. Adsavet e oa bet ar savadur hollgaer-se goude ma oa bet pulluc'het gant an tan, ur spont, e 1994. Ar bennoberenn anezhañ eo ar Gambr Vras.\nUr gêr pop hag « happy chic »\nAmañ eo lec’h ar plijadurioù. Pe e yafe an den dezhañ en un doare distenn pe en un doare bo-bo, Marc'had al Lisoù, unan eus bravañ marc'hadoù Frañs, zo leun-barr a livioù hag a saourioù. Menam menam, debriñ istr e kompagnunezh tud all war ur savenn a-dal d'ar C'hoc'hu ! Evit aveliñ e benn, netra gwelloc'h eget Liorzh an Thabor zo war un dro ul liorzh giz Bro-C'hall, ul liorzh louzawouriezh, ur rozeg hollgaer ha tavarn-diskouezadegoù an Orañjezeg.\nAr boutikloù trendy ha stalioù ar grouerien veur, muioc’h diouzh spered kêr, a laka ar shopping da dreiñ da abadenn ma chomer bamet dirak kement a draoù kaer.\nGoude ober un ehan en ur davarn-saloñs pe ur pub e c’haller mont da zebriñ e pretioù e-lec'h ma vez servijet boued a-feson eus ar vro. Kenderc'hel a reer da c'houde da c’hoari las e-barzh un davarn sonadeg pe ur voest-noz e kreiz-kêr. Un died-hud, zo bet kavet gant Roazhoniz war a seblant !\nHeuliañ a reot al lusk ?\nRoazhon zo ur gêr rock ha pop. Gant an Transmusicales e vez graet anaoudegezh bep bloaz gant arzourien nevez. Björk pe Nirvana zo bet e-touez an arzourien-se. Gant Abadennoù ar Serr-noz, poblek-kenañ, e vez mesket an arzoù-straed, sonerezh... .


Pajenn:Perrot - Bue ar Zent.djvu/652 - Wikimammenn\nPajenn:Perrot - Bue ar Zent.djvu/652\nwar ar c’hlazen, eur pennadik an eil diouz egile, seier o bara en o c’hichen.\nWar-dro div heur hanter bennak, Melani, dihunet da gentan, a lavaras da Vaximin : « Deomp da welet pelec’h eman ar zaout, » hag e treuzjont ar waz, hag e kavjont o loened gourvezet ouz koste mene Gargas. Diskenn a rejont raktal da gerc’hat o zeier ; Melani a valee da gentan. En eun tôl, e chom a-zav, sebezet, o welet dirazi eur sklerder o kargan an draouien ; ha hi da lavaret d’ar pôtrig : « Deus buhan ’ta, da welet petra zo du-hont ! » Hag o vezan tostaet, e kavjont eun itron gaer, azezet elec’h ma oant bet o tibri o lein, he zreid ganti er feunteun dizec’het. Melani a oe strafuilhet : « O ma Doue ! » emezi, hag e lôskaas he baz da gouezan. « Dalc’h mat d’az baz, a lavaras d’ezi Maximin, abalamour d’it d’en em zifenn, ouz red. »\nNeuze an itron gaer a zavas en he zav, a groazias he daouarn war he feultrin, ha gant eur vouez flour evel hiboud an dour, e lavaras : « Tostaet, bugale ; n’ho pezet aon ebet ; me zo deut aman da zigas d’ec’h eur c’helou bras. » Hag o vezan grêt eun nebeut kammejou, en em gavas el lec’h m’oa bet ar vugale oc’h ober o hun-kreiste, hag e lavaras d’eze, an daerou o kouezan puilh eus he daoulagad : « Ma ne fell ket d’am fobl plegan, e vezo red d’in lezel brec’h ma Mab da gouezan warnan..... ken ponner eo, ma n’on mui evit he dougen. Roët am eus d’ec’h c’houec’h devez evit labourat ; miret am eus ar zeizvet, hag e zo poan ouz hen rei d’in ; an dra-ze eo a bonnera brec’h ma Mab.\n» Ar re a ve en hent gant ar c’hirri n’int ket goest da doui nemet dre hano ma Mab ; setu aze an daou dra a bonnera kement e vrec’h. Mac’h a an eost da goll, n’eo nemet abalamour da ze. Hen diskouezet am eus d’ec’h warlene, dre an avalou-douar ; n’ho peus grêt van ebet, ar c’hontrol eo ; pa gavec’h avalou brein, e pec’hec’h hag e touec’h dre hano ma Mab. Derc’hel a refont da vreinan, hag a-benn Nedeleg ne vezo ken.\n» Ma karont dizrei ouz Doue, ar vein hag ar c’herreg a droio en ed, hag an avalou-douar a zavo a vil-vern en douarou. »\nNeuze an itron gaer a c’houlennas ouz ar vugale :\n— Ha mat e ret-hu ho pedennou, bugale ?\n— Oh ! nan, itron, emeze, ken didroïdel ha tra, n’o greomp ket kaer.\n— Oh ! ma bugale, emezi, red eo lavaret mat ho pedennou, noz ha beure ; pa n’hallfet ket lavaret hirroc’h, leve-\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/652&oldid=140946 »


Kaozeal:Mark Kerrain - Wikipedia\nMarteze eo diaes ober eus Mark Kerrain ur skrivagner. Ne gav ket din e vije bet skrivet gwall dra gantañ e-keñver lennegezh. Ur c'helenner hag ur pedagogour eo kentoc'h. Troet en deus bet tammoù traoù ivez. --Fulup 15 Meu 2006 da 20:27 (UTC)\nPiv a zivizo pegement a baber zo da zuañ, ha gant petra, evit bezañ skrivagner? Ha petra eo un den a skriv ha n'eo ket skrivagner? E-touez an displegadurioù a c'haller reiñ d'ar ger, hemañ: un den en deus graet ul levr; unan all: un den a ra levrioù. Adalek daou neuze, ma n'eus ket tra-walc'h gant unan. Danvez urpennad er wikipedia. Bianchi-Bihan 30 Meu 2006 da 22:10 (UTC)\nNe lavaran ket n'eus ket danvez ur pennad amañ diwar-benn Mark Kerrain. Soñjal a ra din hepken e reer skrivagner eus tud a ra lennegezh ha mat pell zo. Gallout a c'haller skrivañ levrioù hep bezañ ur skrivagner evit kelo-se. Favereau a laka ar c'hemm, gant gwir abeg da'm meno, etre skriverien ha skrivagnerien. Emañ M. Kerrain da vezañ renket e-touez ar rummadoù troourien, emsaverien, yezhoniourien pe pedagogourien marteze (daoust ma ne blij get ar ger-mañ dezhañ) met ne renkfen ket anezhañ e-touez ar rummad skrivagnerien ha ne implijfen ket ar ger-mañ evit deskrivañ anezhañ hag e labour.\n--Fulup 30 Meu 2006 da 22:21 (UTC)\nDanvez ur pennad, evel a lavaren. Ha Favereau? ha Oillo? lakaet int da skrivagnerien er wiki gallek a gredan.Bianchi-Bihan 30 Meu 2006 da 22:50 (UTC)\nPiv eo "Juan Maria"?[kemmañ ar vammenn]\nKavout a reer er pennad-mañ: "barzhonegoù gant Baudelaire, Laforgue, Juan Maria" Piv eo ar Juan Maria-se? Neal (Kaozeal) 4 Du 2007 da 15:19 (UTC)\nfr:Juan María Lekuona marteze??? --Arko 4 Du 2007 da 16:25 (UTC)\nAdtapet diwar « https://br.wikipedia.org/w/index.php?title=Kaozeal:Mark_Kerrain&oldid=249623 »\nKemmoù diwezhañ degaset d'ar bajenn-mañ d'an 4 Du 2007, da 16:25.


Lizher gant Fulup ar Braz, pennsekretour SNEIP-CGT da renerez ha kadoriaded Diwan : stourm evit ar c\nFulup ar Braz\nLizher gant Fulup ar Braz, pennsekretour SNEIP-CGT da renerez ha kadoriaded Diwan : stourm evit ar c’hopridi, Diwan hag hor yezh\nLettre ouverte de CGT-SNEIP\nPublié le 7/01/13 19:34 -- mis à jour le 00/00/00 00:00\nD'an Itron Anna Vari Chapalain\nRenerez de DIWAN\nD'an Aotrouien Serj Gwegoù et François-Gael Rios\nUr bloavezh plijus a hetan deoc'h ha kement all d'an holl goskorioù evit 2013.\nEmaon o tont davedoc'h en-dro da-heul ho kemennadenn a roit da c'houzout enni an droug a sav ennoc'h diwar an titouroù bet skignet gant ar c'hKHL-CGT – Deskadurezh Prevez. Brouezet gant ho kemennad n'on ket met bezañ souezhet ne lavaran ket.\nUr sindikad a gomz evit ar c'hopridi en o anv eo ar c'hKHL-CGT. Lakaet eo bet da bal dezhañ difenn ar c'hopridi-se diouzh e wellañ. Talvezout a ra evit an holl grafoù e-sell ar goproù hag evit pep hent da vont gantañ da gaout ar gwellañ aozioù labour kement-ha-kement.\nGant-se e vezomp war hon evezh pa vez kaoz eus an niver a bostoù lakaet gant ar Stad, p'emañ Diwan dindan gevrat kevrediñ ganti, eus an tu da gevratañ an abretañ ar gwellañ da sevel ha diazezañ war hir dermen ha skañvaat perzhiañ ar familhoù ; ken diaes eo deuet an traoù da vezañ evit pep hini.\nMont a reomp da ober ur sindikad derc'houezus. Diwar-se hor beze darempredoù lies ha stank gant holl liveoù ar Stad, hini ar Vinistrerezh en o zouez. Meur a c'houlenn a-zivout Diwan zo bet savet di ganimp, war ar c'hevratañ ha war kemmoù zo lakaet evit rouedad skolioù Euskadi paneveken.\nNe c'hallit ket bezañ souezhet gant kement-se, Itron Renerez, Aotrouien Kadoriaded, rak roet hor boa anezho deoc'h da glevet e-doug hon emgav en ho stavell e Landerne e miz Here tremenet.\nYa, ur gevrat zo etre ar Stad hag ar skolioù euskarat a ro o gwir sevel skolioù nevez dezho, dre vezañ en anv « adskolioù », hep gortoz 5 bloaz evit bezañ dindan gevrat. Ya, ez a da zistennañ ar rouedad hag ar familhoù. Ya, mont a rafe da greñvaat Diwan ma c'hallfemp ober kement all e Breizh.\nYa, souezhet bras e oa ar Vinistrerezh gant an ezhommoù tud goulennet gant Diwan warlene. N'omp ket hegredik, Itron Renerez, Aotrouien Kadoriaded, ken ne vimp ket paket en antell kozh-Noe a zo anezhi dizunanniñ a-benn ren gwelloc'h a-se ; hogen ez eus peadra da stadañ emglevioù zo estreget e Breizh, goulennoù pell uheloc'h all graet gant rouedadoù all, diwar skouer ar 40 post goulennet gant ar C'halendretas warlene.\nN'hon eus tamm mennentez ebet da stourm ouzh Diwan, Itron Renerez, Aotrouien Kadoriaded, nag ouzh an holl dud a-youl vat o labourat evit diorren hor yezh, met sammet eo ganimp ar garg a lakaat an holl berzhidi da sammañ o c'hiriegezh, pa vefe renerezh Diwan. En unvaniezh e rankfe bezañ kement-mañ diouzh hon tu bepred.\nDiskouez anat a ra ar c'hKHL/CGT e youl da zifenn diouzh e wellañ lazioù labourerien ar skolioù Diwan. N'hon eus kelenn breizhadelezh ebet da reiñ da zen ha nebeutoc'h deoc'h, Itron Renerez, Aotrouien Kadoriaded, met n'hon eus ket da gaout diganeoc'h kennebeut. N'omp nag enebourien, na jakobined.\nBezit dinec'h, n'eo ket hor c'hoant dont da vezañ kenverourien ha gouzout a ouzomp petra eo hor renk : a-gevret gant al labourerien.\nAbalamour da se e savimp ingal goulennoù, haeriñ arc'hadurioù, pa ouzer ez eo dre ober ar c'hreñv e vezer trec'h war tra-mañ-tra. Ministred eus Breizh zo er gouarnamant ha n'int ket dister. Bremañ eo sevel ha gallout a rafemp mont skoaz-ouzh-skoaz mar karit a-walc'h.\nDa'm zro an hini eo da grediñ lavaret deoc'h ez eo bezañ touellet soñjal e c'hallfec'h gounit stourmoù hep o boulc'hañ ha hep bodañ ar muiañ a dud pe nerzhioù ret.\nItron Renerez, Aotrouien Kadoriaded, gouezit pegen aner eo tamall un aozadur evel ar c'hKHL-CGT. Abaoe 1895 e vezomp diouzh tu al labourerien.\nKendelc'her a ray ar c'hKHL-CGT e labour evit ar c'hopridi, e stern kement aezamant zo da gaout, ar c'hevratañ hag evit kalz abegoù all. Gant-se em eus kejet ouzh Maer Kistreberzh a-zivout stad truezus skol Diwan ar gumun-se. N'en deus ket c'hwitet hemañ da zegas soñj din ez eo Diwan an implijer. Sonn, kourtez ha spletus war un dro eo bet an eskemm-se. Hep ket a var e anavezit ar raktres a zegasfe un diskoulm a zere. Kas a rafe Diwan da hastañ disentezioù da c'hortoz ; ken abred ez aimp d'ho kaout war an afer-se.\nItron Renerez, Aotrouien Kadoriaded, n'omp ket enebourien Diwan, ar c'hontrol bev zoken. Strivañ a reomp da reiñ tu d'ar re yaouank deskiñ hor yezh, e stern ar c'helenn kinniget gant Diwan. Ne dalvez ket degemer forzh petra evit ar c'hopridi, n'o deus kelenn da gaout digant den ebet war o engouestl kennebeut.\nBezit asur, Itron Renerez, Aotrouien Kadoriaded, e chomin war evezh bras hag e-keit-se degemerit ma gwellañ gourc'hemennoù, o daou en anv ar sindikad.\nFulup ar Braz,\nAppel SLB - CGT : soutenons Diwan Louaneg par CGT-SNEIP le 10/09/2012\nLa sauvegarde de l’emploi à Chartres-de-Bretagne prioritaire pour la CGT par Louis-Benoît Greffe le 30/05/2012


Diforc'hioù etre adstummoù "Kaozeadenn Implijer:Jañ-mai" - Wikipedia\nDiforc'hioù etre adstummoù "Kaozeadenn Implijer:Jañ-mai"\nStumm eus an 8 Kzu 2014 da 13:45\nStumm eus an 8 Kzu 2014 da 13:35 (kemmañ)\n(Resisadenn w/ "Kemennadenn")\nStumm eus an 8 Kzu 2014 da 13:45 (kemmañ) (dizober)\nDemat ha trugarez deoc'h eus ho respont,
Ma lezit da ziverrañ ho tisplegadennoù : Bet degemeret ul lizher dizanv ("Demat deoc'h.... Sad Edgar" ennañ) gant un den war e lec'h-labour. Hemañ n'en deus skrivet biskoazh ha ne skriv tra ebet amañ. Koulskoude, daoust dezhañ bezañ divarrek diwar-benn traoù Wikipedia, ez eo deuet a-benn da veizañ e veze kaoz eus un implijer Sad Edgar, kement-se o c'houlennata e anaoudegezh en-dro dezhañ. Feuket e vefe droukkomzet outañ, e gaou, en deus fiziet ennoc'h, dre m'emaoc'h e-touez e anaoudegezh ha perc'henn war ur gont amañ, ar gefridi da gas ar gemennaden emaomp o kaozeal diwar he fenn. Goulenn a ra ma vo diverket kement tra a oa bet skrivet diwar e benn, anez se e savo klemm ouzh an dud a gav-eñ ez eo pennkaoz da gement-se.
\nN'em eus abeg ebet da soñjal e vije bet ijinet an istor-se ha kemeret e vo ganin evel gwir bater. Padal, un dra a seblant mont a-dreuz ennañ. Kroget e oa bet an traoù pa oa deuet an implijer Yoel ar C'horr (ma ne fazian ket) d'ober "faskour" gant un implijer all (Bianchi-Bihan kement ha bezañ resis). Kavet e oa bet e veze implijet an div gont Yoel ar C'horr ha... Sad Edgar gant ar memes den. Lennit mat : n'em eus ket soñj tamm ebet e voe meneget nag anv-bihan, nag anv-familh, na lec'h annez an hini a ra gant an anv implijer Sad Edgar. Neuze, '''displegit din penaos en dije komprenet an den a dalvezit da zegemenner dezhañ e veze kaoz anezhañ ?''' Digomprenus-kenañ eo !
\n:Demat dit, trugarez da gemer ar gudenn-mañ e kont en un doare seder. Damveneget ez eus bet evit gwir anv-familh ([[Kaozeal:Argo|amañ, deroù al linenn ziwezhañ]], [[Kaozeal:Eil_Restaorasion|aze ivez, diwezh ar rannbennad kentañ hag eil rannbennad diwezhañ]]), micher ha lec'h-labour ([[Kaozeal:Sfins_(Egipt)|amañ, diwezh ar pennad kentañ]], [[Kaozeal:Soudarded_vreizhat_bet_fuzuilhet_gant_al_lu_gall_e-pad_ar_Brezel-bed_kenta%C3%B1#Anv-implijer|aze ivez, diwezh ar rannbennad kentañ]]), ha perzh en aozadurioù sevenadurel ([[Kaozeal:Eil_Restaorasion|amañ]], meneg eus ur "c'huzul meur" un tamm faltaziek, diwar dremen]]) un den gwirion, en deus resevet da c'houde ul lizher dizanv war e lec'h-labour.[[Implijer:Jañ-mai|Jañ-Mai]] ([[Kaozeadenn Implijer:Jañ-mai|kaozeal]]) 8 Kzu 2014 da 11:02 (UTC)\nChom a ra direspont ur goulenn all hag am boa savet ouzhoc'h : "Ur gourdrouz fetis ho peus-c'hwi skrivet amañ, met '''ouzh piv resis''' 'ta ?" Da c'hortoz ho respont, sulvezh mat deoc'h.--[[Implijer:Prieladkozh|Prieladkozh]] ([[Kaozeadenn Implijer:Prieladkozh|kaozeal]]) 7 Kzu 2014 da 09:26 (UTC)\n:Ur gourdrouz n'eo ket evit gwir, n'eo ken nemet adkas da soñj an dud ez int atebek war o c'homzoù hag o skridoù. Pa noazont ouzh brud vat pe enor hiniennoù eo dleet dezho dic'haouiñ an hiniennoù-se, amañ dre zilemel o skridoù tamallus. Neuze eo savet ar « c'hemenn-koun-se » d'ar perzhidi postet ganto ar skridoù dizereat e kaoz. [[Implijer:Jañ-mai|Jañ-Mai]] ([[Kaozeadenn Implijer:Jañ-mai|kaozeal]]) 8 Kzu 2014 da 13:35 (UTC)\nAdtapet diwar « https://br.wikipedia.org/wiki/Dibar:MobileDiff/1604322 »


Abati Santekroe (Gwengamp) - Wikipedia\nAbati Santekroe (Gwengamp)\n(Adkaset eus Abati Santekroe)\nAbati Santekroe, pe Santekroaz, a oa un abati e Gwengamp, e Treger, krouet en 1135 gant menec'h deuet eus Bourg-Moyen e-kichen Bleaz, gant arc'hant deuet a-berzh Raoul, eskob Landreger. Distrujet eo bet da vare an Dispac'h gall.\nDismantroù Abati Santekroe\nUr maner zo ivez, savet er XVIvet kantved, gant an abad Claude de Kernevenoy. E-kreiz an talbenn ez eus un tour c'hwec'hkognek en traoñ ha kelc'hiek e krec'h. Gwerzhet e voe evel Mad Broadel da vare an Dispac'h gall. Un atant a oa ennañ betek kreiz an XXvet kantved.\nHiziv ez eus ur preti e-barzh.\n↑ KerOfis, lec'hienn Ofis Publik ar Brezhoneg war an anvioù-lec'h\n↑ Emgann Kergidu, Al Liamm, p. 56, 57, 58.\nAdtapet diwar « https://br.wikipedia.org/w/index.php?title=Abati_Santekroe_(Gwengamp)&oldid=1878724 »\nDernière modification le 14 Mez 2020, à 06:17\nKemmoù diwezhañ degaset d'ar bajenn-mañ d'an 14 Mez 2020, da 06:17.


Accueil / À la Une / Ur sell war Amerika a-vremañ\nJanig Stephens Bodiou 4 février 2021\nPoan a vez amañ en Europa o kompren spered Amerika a-vremañ, dreist-holl an hini bet renet gant Prezidant Trump. En e levr Poor Man’s Fortune, White Working-Class Men Conservatism in American Metal Mining 1850-1950, Jarod Roll, kelenner istor e Skol-veur Oxford, Mississippi hag enklasker war istor sokial Amerika, a zispleg dre ar munud pegen don e c’h a roudoù ul lodenn eus an Amerikaned a-vremañ, dreist-holl ar renkad labour gwenn e kreisteiz ar vro.\nLec’hiet eo ar studi en Tri-State District, un tiriad a-c’haoliad war gornioù Arkansas, Kansas ha Missouri. Tamm-ha-tamm en XIXvet kantved e oa an Europeaned o vont war gavout ar c’hornôg ha gounit douaroù diwar goust tud ar vro, amañ an `Osages’ hag ar `Delawares’. O klask douar ha dour mat da sevel menajoù e oant ha ganto sklaved du.\nAdalek 1847 e oa bet tennet eus an douar kailh plom, anveet galena ha diwezhatoc’h kailh zing. Fontet e vije ar c’hailh plom ha stummet e plakennoù anveet pig lead aezetoc’h da werzhañ. Diouzhtu o devoa an dud nevez arruet er c’horn-bro kemeret o c’hreñv war an dreut da vengleuziñ. Divizet ganto ne vije nemet an dud wenn ganet er vro a c’hellfe gleuzañ da dennañ kailh. N’oulien ket na deus an dud du na deus an dud nevez arruet eus Europa, dreist-holl eus broioù ar Reter. Ur spered amerikan nerzhus a oa o tiwanañ e-touesk ar baotred wenn ganet ha savet er vro hag a zo bev abaoe.\nUr wech echu ar brezel diabarzh (1861-1865) etre gouarnamant US hag an unnek Stad eus ar c’hreisteiz e oa klask war plom ha zing da gas war-raok industriezh ur vro a oa o cheñch buan.\nAmerika o vont war-raok goude ar brezel diabarzh\nOc’h en em vodernizañ a rae buhez an Amerikaned. Cheñchamant ivez e Tri-State District. Manet nebeut ar c’hailh e Missouri e oa digoret mengleuzioù nevez e Oklahoma ar Stad e-kichen, unan eus ar re vrasañ a oa Eagle Picher. Gwelloc’h marc’had e oa da Eagle Picher implijout paotred Joplin gant o falioù da gargañ bailhoù (anveet shovelers) e-lec’h kemer mikinoù modern.\nUn emglev e oa etre Eagle Picher ha paotred Joplin, int bepred a-enep da sindikadoù, ha micherourien eus diavaez ar vro. Implijet ar `shovelers’ paotred o fal, da gargañ bailhoù e foñs ar vengleuzioù ha paeet dre bailh karget. Da vezañ tost d’o labour e oa savet tiez bihan koad ganto, hep dour red na privezioù. Ganet ur gêr nevez, Picher, paour, lous ha kleñvedoù en o leizh. Yaouank e oa ar baotred a chome e Picher, rust, kalet hep doujañs evit o c’horf ha prest da glask kann.\nDañjerusoc’h e oa al labour e foñs ar vengleuzioù brasoc’h ha donoc’h. Gant tennoù dinamit e vije distaget ar zing eus ar silicate kalet. E nebeut a amzer e savas niverenn al labourerien gant kleñved droug-skevent ar vengleuz, evel e vije anveet silicosis da gentañ. Mervel a raent abred, al lodenn vrasañ a-raok o pemp bloaz ha daou-ugent ha yaouankoc’h. En tu-hont e vije tapet pe lazhet meur a hini gant ar reier o kouezhañ. Savet lezennoù da wellaat labour er vengleuzioù met nac’het gant paotred Jopling. Pouezusoc’h eo oa dezho gounit arc’hant bras dre nerzh o c’horf hep diwall eus an dañjer.\nSevel a rae nerzh Amerika er bed hag ezhomm bigi brezel. Adalek 1916 en em breparas evit ar brezel ha pres war ar metal. Kresket ur spered brogar gwenn a-enep al labourerien nevez arruet er vro. Keit e padas ar brezel o devoa gounezet arc’hant bras ha respet evit o nerzh korf, o gred da labourat hag o ampartiz.\nKreskiñ a reas ivez kêr Joplin, enni 32 000 a den o chom gant koñverzhioù, skolioù, ilizoù hag ur renkad bourc’hizien.\nEtre an daou vrezel\nAraokaat a ra an industriezh, muioc’h a vicherourien ha kreskiñ ar sindikadoù. Komprenet gant paotred an Tri-State District o devoa ezhomm d’en em glevet etrezo ha sevel ur sindikad dezho o-unan, hervez o mod spered, gourezek, gouennelour ha kapitalist. Evito mengleuzierien nevez deuet eus Europa a oa holl sosialisted ha komunisted. Ha setu krouet sindikad `Blue Cards’ ar c’hartennoù glas, hervez spered kalet an Tri-State District. Marc’hadoù a vije graet etrezo ha mistri ar vengleuzioù a rene an implij hervez ar `closed shop’ da lavaret eo ne oa nemet ur sindikad. E Eagle Picher ne oa nemet `Blue Cards’ o labourat. Galvet gant mestr ar vengleuz e 1937 da vont da Otawa District enep ar sindikad Mill Mine. Aet e oant a gantvedoù gant balioù ha pikelioù ha boeson forzh pegement fourniset dezho gant Eagle Picher d’ober o jeu d’ar re an diskrog labour.\nKroget ar brezel en Europa met er Tri-State District e savas kudennoù ivez. Nebeutoc’h a gailh en douar, ledanoc’h ar vengleuzioù ha digaset mikinoù modern, nebeutoc’h a labour. Prest paotred an Tri-State da blegañ evit mirout o labour, chomet ganto o spered brogar ha gourezek.\nAdalek 1940 e savas ar merc’hed o mouezhioù a-enep o buhez ken kalet. Meur a hini a vane intañvez abred, hec’h-unan da sevel he bugale. Kuñv da darn anezho da vezañ kuitaet o menajoù war maez evit ur vuhez ken rust. Esaeet e oa gwellat an traoù met ne oa emglev ebet etre ar gouarnamant hag industriezh ar vengleuzioù, ha dalc’het ar vuhez da vont.\nAdalek 1941 e oa kresket labour er mengleuzioù hag e Miz Kerzu 1941 e añtreas Amerika er brezel. Galvet meur a zen yaouank d’ar brezel, e oa bihanoc’h niver al labourerien. Roet e oa souten gant Roosevelt da vengleuzioù da fournis metal. Echu ar brezel e teuas cheñchamant.\nGoude ar brezel\nE 1945 e oa c’hoazh sikouret ar vengleuzioù gant arc’hant ar gouarnamant met e 1947 dindan Truman ne oa ket bet votet sikour ar gouarnamant. Adalek neuze e tiskennas labour e vengleuzioù. Nebeutoc’h a gailh en douar, ha keroc’h da dennañ. Digoret e oa ivez ar marc’had da vroioù diavaez ha gwelloc’h marc’had ar metal estrañjour. E-pad un toullad bloavezhioù ken ne oa serret industriezh ar vengleuzioù e oa c’hoazh jeu ha bec’h etre paotred an Tri-State District hag ar sindikadoù all. E fin ar bloaz 1947 e oa serret Eagle Picher ha meur a hini all.\nLabour ebet ken er vro e troas ar vengleuzierien da micherioù all. Kavet labour ganto evel blenier kamionoù, trakteurioù er menajoù bras hag e c’hoñverzhioù. Miret ganto ar youl da c’hounit o buhez nerzh o c’horf ha dieub.\nStummet eo bet buhez ha spered, ar memes relijion, ar c’horn bro ganto dre o bolontez da vezañ feal d’o gred e talvoudegezh an den gwenn, ganet er vro, gourezek ha lorc’hus gant youl Yann-e-Benn.\nPartager la publication "Ur sell war Amerika a-vremañ"\nJanig Stephens Bodiou\n> Janig Stephens Bodiou


Kevredigezh Kembre-Breizh: Ouzhpenn 300 den o vanifestiñ e Kerdiz\nOuzhpenn 300 den o vanifestiñ e Kerdiz\nOuzhpenn 300 den a bet o vanifestiñ dirak Sened Kembre e Bae Kerdiz dec'h. Prientet e voe ar vanifestadeg gant Cymdeithas yr Iaith a-benn sachañ evezh war an ezhomm da c'houlenn muioc'h a wirioù, ma c'hallor lezenniñ evit ar c'hembraeg amañ e Kembre, hep goulenn aotre Londrez.\nE-touez a re a voe o prezegenniñ e oa Hywel Teifi Edwards, kelenner skol-veur war e leve, hag Angharad Mair, abadennourez skinwel hag a lavare ne oa bet james, betek neuze, e manifestadeg ebet, met a gave dezhi e oa reizh dezhi, ha hi o c'hounit he bara o komz kembraeg er skniwel, sevel he mouezh gant difennerien all ar c'hembraeg. Jack Griffiths a oa eno ivez, a-berzh ar Strollad Glas, Catrin Dafydd, skrivagnerez, hag Adam Price (gwelet amañ), kannad Plaid Cymru evit Reter Caerfyrddin ha Dinefwr.\ntagioù Bodadeg Vroadel Kembre, Kerdiz, manifestadeg, politikerezh ar yezh


Loupard an erc'h - Wikipedia\nGenad : Uncia\nLoupard an erc'h, anvet ivez oñs, (Uncia uncia pe Panthera uncia) a zo ur c'hazh bras eus menezegoù kreiz-Azia. Betek n'eus ket pell'zo e ranket anezhañ er genad Panthera gant meur a gazh meur arall. En ur c'henad ispisial e lakaer anezhañ hiziv. Evel al loupard koumoulek eo un hanterour etre ar c'hizhier meur ar re vihanoc'h o ment rak na ruoc'hal na rouzmouzat a c'hell. Brudet eo evit e greoñ hag a zo gris sklaer gant saotroù du. Blevad e lost a zo stank tre ha gant kreoñ eo goloet e pavioù.\nPouezañ a ra loupard an erc'h war-dro 75 kg ha gallout a reer e zisheñveliñ diouzh ar c'hizhier meur arall dre e lost hir a implij da virout e blom en tachennoù torosennek ma vev. Ober a ra gantañ da wareziñ e fri ouzh ar yenijen ivez. Ar blevd a c'holo e bavioù a zo ivez ur gwarez ouzh ar yenienn. Gris sklaer gant saotroù du niverus o-deus louparded an erc'h, ha roudennoù war o lost ivez. Ledanoc'h ha karrezekoc'h eget hini ar barezed eo penn ar piri.\nE-pad an hañv e vev loupard a erc'h er pradennoù hag er roc'hegoù a-us da linenn ar gwez, betek 6000 m. E-pad ar goañv e tiskenn er c'hoadegoù, war-dro 2000 m. Gantañ e unanig e chom dreist holl, hag eñv e c'hell ar mammoù desevel ar c'hizhierig e-pad un amzer hir en ur c'hev.\nLouparded an erc'h a vev en un endro diaes ha debriñ a reont tout ar pezh a c'hellont tapout. Gallout a reont chaseal preizhoù teir gwech brasoc'h egeto ha boutin eo evito da lazhañ anevaled-feurm. En natur eo o freizhoù pennañ kragvouc'hed Sibiria, bharaled, marc'hored, arc'hared, moc'h gouez, huneganed-menez ha skrigerien vihan.\nDiaes tre da welout en natur eo loupard an erc'h. Ar film kentañ o tiskouez un oñs a dost a oa bet graet e 2006 evit an abadenn skinwel Planet Earth\nAnnez loupard an erc'h\nEn arvar eo loupard an erc'h, hag eñv e oa kresket e boblañs adalek ar bloavezhioù 60. Kavout a reer e chom war-dro 6000 loupard an erc'h en natur. Kiniget ez int gan an hemolc'h ha distrijadur o freizhoù hag o annez met ivez gant ar brezeloù. Ar bombezageoù amerikan war gevioù Afganistan o-doa bet un efed dianav met bras a-walc'h moarvat war poblañsoù lec'hiel louparded an erc'h.\nRaktresañ a ra ar WWF da sevel ur mirlec'h evit louparded an erc'h er Park Broadel Khunjerab. Posupl eo da c'houennañ loupard an erc'h en ereoù ha kizhierig niverus a zo ganet e meur a zoo.\nAdtapet diwar « https://br.wikipedia.org/w/index.php?title=Loupard_an_erc%27h&oldid=1653483 »\nLoened Azia ar C'hreiz\nKemmoù diwezhañ degaset d'ar bajenn-mañ d'an 24 Gou 2015, da 10:52.


Buhez ar Sent/1912/Pôl ar Groaz - Wikimammenn\nBuhez ar Sent/1912/Pôl ar Groaz\n◄ Zita Pôl ar Groaz Per a Veron ►\nAr pabed-all war-lerc’h a garas ive ar Basionisted. Klemant XIV, o vezan klevet oa klanv Pol, ha n’en devoa mui eiz de zoken da vevan, herve an holl vedesined, a c’hourc’hemennas d’ezan parean, en hano ar zentidigez. Ar zant, o klevet petra lavare d’ezan ar pab, a zavas en e goaze. « Ma Jezuz krusifiet, emezan, c’hoant am eus da zenti ouz ho Vikel ! » Ha war an tôl en em gavas pare.\nPol a lavare alïes d’e venec’h bezan aketus d’ar beden ha karet ar baourente.\n« Pa oamp tri, emezan, an Otrou a zigase d’imp magadurez evit tri ; pa oamp dek, hon deveze magadurez evit dek ; breman, pa ’z omp niverus, e tigaso magadurez evidomp holl.\n» N’hon deus nemet bezan mat, senti ouz hon reolen, ha n’hon devezo diouer eus netra.\n» Ma vezet paour, e vefet santel ; ar Basionisted a dle bezan distag diouz an holl dreo krouet. Paour e tleomp bezan a spered ha distag diouz pep tra.\n» Ma vezomp tud troet da bedi, Doue a ’n em zervijo ac’hanomp, daoust pegen dister omp, evit ober treo burzudus. »\nSevel a reas ive eun Urz Pasionistezed. Ar manati kentan evite a zigoras e zoriou d’an 3 a viz mae 1771, de ouel ar Groaz kavet.\nPol a Varvas d’an 18 a viz here 1775. Ar pab Pi IX hen lakas war roll ar zent, er bla 1867.\nAr c’hrusifi a zo eul levr hag a gaver en dorn an holl ; e gaout a rêr en godel pep kristen, en iliz hag er gêr, en kreiz ar berejou hag en kern ar meneziou.\nN’eus levr ebet hag a dlefemp digeri ken alïes ha hini Hon Zalver stag ouz ar groaz. Ar gwel eus ar c’hrusifi a zo trawalc’h evit digas en spered ar c’hristen eleiz a zonjezonou mat.\nAn den eürus Albert ar Bras a lavar eo talvoudusoc’h pleustri war Basion Hon Zalver eget n’eo yun diwar bara ha dour hag en em skourjezan betek ar gwad.\n« Pasion Jezuz, eme sant Bernard, a vruzun ar vein, da lavaret eo, ar bec’herien kaledet. »\nN’eus ket gwelloc’h skol, eget skol ar Groaz, evit mont da zant. Sonjomp eta alïes er poaniou a c’houzanvas Jezuz evit hon zilvidigez, hag unanomp hon re gant e re, bepred ha bemde.\nEveltan, dougomp hon c’hroaz ; arabad eo he stlejan ; arabad eo he zroc’han ; arabad eo he c’huzet ; dougomp anezi uhel, heb ardou ha hep klemmou. Dre ar groaz e pigner er c’hloar : per crucem, ad lucem.\nAdtapet diwar « https://br.wikisource.org/w/index.php?title=Buhez_ar_Sent/1912/Pôl_ar_Groaz&oldid=36590 »\nKemmoù diwezhañ degaset d'ar bajenn-mañ d'an 20 Mez 2012, da 11:51.


Ur gelaouenn nevez a zo ganet !\nTalbenn diwezhañ Kannadig Imbourc'h o kinnig donedigezh Ar Gouloù Gwenn en he lec'h.\nAnnonce de Kannadig Imbourc'h\nPublié le 15/01/19 20:34 -- mis à jour le 15/01/19 20:34\nGolo diwezhañ Kannadig Imbourc'h o kinnig donedigezh Ar Gouloù Gwenn en he lec'h.\nDeiz mat gouloù deoc'h !\nKinnig a ran deoc'h ur gelaouenn vrezhonek nevez, AR GOULOU GWENN he anv. Kemer a ra plas Kannadig Imbourc'h a oa kelaouenn Emglev an Tiegezhioù. Ar Gouloù Gwenn a vo distag avat diouzh E.A.T., en ur zerc'hel d'ar spered brogarour brezhon a oa he hini, met o skañvaat an tu kristen anezhi. Digor eo hor pajennoù d'hon holl re o dije mennadoù ha mennozhioù da rannañ gant ar Vrezhoned a-vremañ a gred e dazont Breizh. Koumananterien koulz ha kenskriverien nevez a glaskomp, na dermit ket da vont e darempred war-eeun ganin m'ho pije goulenn-pe-goulenn da sevel, ha da gemer ur c'houmanant evit ar bloaz nevez-mañ 2019 : 20 € evit 5 skouerenn, en anv Jean-Marie Michel (da gas d'ar chomlec'h 12 Straed René Giraud, 44130 BLAEN). Da c'hortoz krouidigezh ur gevredigezh a-ziforc'h a zeuio hep dale.\nSouten an embann brezhonek a zo souten Breizh vev, souten ar re a skriv a zo ivez souten o mennozhioù ha diskouez evel-se hon eus spi en Dazont, en desped d'ar mare teñval a-walc'h a dremenomp hag a chom c'hoazh da zont. Ar Gouloù Gwenn a fello dezhi bezañ, evel m'en lavar he anv, un Tour-Tan Brezhon e-kreiz an deñvalijenn a-vremañ ha tolpañ drezi hag en-dro dezhi harperien Vreizh. Kreñvoc'h a-gevret !\nDek levr nevez dindan dek miz amzer par Kannadig Imbourc'h le 13/07/2019\ntags : Ar Gouloù Gwenn, kelaouenn nevez,\nFiskal! "Zo BET ganet" 'vat, ha ket "zo ganet".\nMat eo ! Met ne vije ket bet mat cheñch doare an aozerezh pajenn evit pellaat diouzh Kannadig Imbourc'h a oa blaz ar c'hozh ennañ ?\nDisteraat an tu kristen ? Perak ket. Emichañs e vo degemeret tud kristen gant o c'hizidigezh memes tra. Petore stil a vo gant ar gelaouenn-se ? Hini Valeurs Actuelles evit ar brezhoneg ?\nCheñchet e vo an aozerezh marteze en dazont met diwezhatoc'h e vo ha neket diouzhtu. Ha kristen e vo atav sklaer eo. Ar stil a vo d'ar gelaouenn n'eo ket aes lavarout tre ha tre penaos e vo. Broadelour atav, brezhon, seven, keleier ha lennegezh enni.\nEvel un atebeg eus ur gumuniezh kristen, staliet er Menezioù Du, em eus c'hoant da gemer perzh en ho kelaouenn met diouzh a welan ez oc'h a-enep ar relijion. Mat e vefe resisaat an traoù. Betek-henn e oamp a-enep TG e-keñver ar pezh en doa graet a-enep din...Petra nevez a zegasit-c'hwi ?\nN'ouzon ket petra en doa graet TG a-enep deoc'h. Gouzout a ran ez eus bet tabutoù en-dro dezhañ hag a-berzh tud all estregedoc'h ivez. Me n'on ket paotr an tabutoù ha klask a rin bodañ tud digor d'an divizoù ha d'an eskemmoù prederiet a c'hall ober vad da Vreizh ha degas sklêrijenn dezhi.\nUn digoradur a fell din degas eta. Mat e vefe deomp en em welout mar kirit. Gallout a reoc'h atav kas pennadoù-skrid war-eeun ivez mar fell deoc'h. An niverenn gentañ eus Ar Gouloù Gwenn a zo prest hag embannet e vo e-kerzh C'hwevrer. Klaskit tapout ur skouerenn ha sellit penaos dont e darempred ganin drezi, skrivet e vo pep titour warni.\nA galon ganeoc'h .


Levr Daniel - Wikipedia\nLevr Daniel (Da) a zo unan eus levrioù an Tanac'h, renket er Skridoù, an trede lodenn etre Levr Ester ha Levr Ezra Er Bibl katolik e kaver anezhañ renket e-touez ar levrioù profedek etre hini Yehezkel ha hini Hoshea, kentañ levr ar profeded “vihan”.\nDaniel e foz al leoned, marelladur roman eus ar IVe kantved, Mirdi ar Bardo e Tuniz\nDiv vammenn a zo, hini an Tanac’h, lod en hebraeg, lod en arameeg hag an hini c’hresianek gaat lodennoù ouzhpenn.\nDiv droidigezh e gresianeg a gaver : hini ar Seikont ha hini Deodosion. Dibabet o deus troerien An Tour-Tan treiñ ar stumm diwezhañ e brezhoeg peogwir ez eo tostoc’h, a lavarer, d’ar skridoù semitek.\nHaroz al levr Daniel a zo ur Yuzev yaouank bet forbannet e Babilon, un den gouiziek hag ampart anezhañ war ar skiantoù kevrinek, deuet en abeg da se da vezañ brudet e bro Galdea. N’heller ket lavarout e vefe istorek an holl darvoudoù danevellet el levr. Ar pezh a fell d’an aozer eo diskouez emañ hollc’halloud an Aotrou o ren, diouzh e c’hrad, tud ha darvoudoù zoken pa seblant an nerzhioù-enep kaout an trec’h. Emañ pobl Yehouda en harlu ha kalz a zo en arvar da vezañ digalonekaet…\nLevr an esperañs a c’heller ober eus Levr Daniel n’eo ket hepken diwar istor Daniel met dre ar gweledigezhioù lakaet gant an oberour war gont e haroz hag a servij dezhañ moarvat da zeskrivañ ar mareoù a reuzioù dirollet war ar Yuzevien dindan heskinerezh ar vistri hellenek da vare Antioc'hos IV Epifan (175-164 kent JK). El levr e kaver meneg adsav ar re bet lakaet da varv abalamour d’o feiz d’ar vuhez. (Da, 12,1-3). \nEl lodenn c’hresianek e kaver teir zestenn :\nPedenn Azaria ha kantik an tri faotr yaouank a c’heller stagañ ez eeun war-lerc’h Da 3, 23 . Ar bedenn a zo da gentañ kofezadur ar pec’hedoù ha da c’houde galvadenn da drugarez an Aotrou war e bobl wasket. Ar c’hantik a zo ur meulgan da Zoue, krouer an hollved, evit holl e grouadurioù, hag ivez ur c’han a drugarez peogwir en deus dieubet e servijourien diouzh ar flammoù-tan..\nIstor Souzanna a vez lakaet peurvuiañ goude pennad 12 an destenn hebraek. Diskouez a ra Ragevezh-Doue o wareziñ a neb a lak ennañ e fiziañs peogwir eo bet diframmet gant Daniel en deus diskouezet d’an holl he dinammded, diouzh daouarn barnerien fallakr.\nDanevelloù Bel hag an Aerouant a gaver goude istor Souzanna, a zo enep an idolouriezh. Distrujet en deus Daniel idoloù rak dic’halloud int. Fuloret eo ar bobl ha kondaonet eo Daniel da vezañ taolet e foz al leoned gant roue Babilon. Kas a ra Doue e ael d’e ziwall ha d’e zieubiñ hag anzav a ra ar roue e-unan « n’eus ket doueed all estregetañ ». (Da 14, 40)\n↑ troidigezh an Tour-Tan, levrenn 5, 1986, p 6\n↑ Troidigezh An Tour-Tan, levrenn 4, 1985, p 322\n↑ (fr) Bible de Jerusalem, cerf/Nathan, embannadur 1998, p 1544\n↑ Troidigezh An Tour-Tan, levrenn 5\n↑ (fr)Bible de Jerusalem, cerf/Nathan, embannadur 1998, p 1565\nAdtapet diwar « https://br.wikipedia.org/w/index.php?title=Levr_Daniel&oldid=1848672 »